qundao/data-zh-poetry huggingface dataset:
陪汪郡公谒勉齐先生墓
作者：傅汝舟
朝代：明
体裁：七言律诗

先生埋在庖牺谷，异代虚无草木间。俎豆自今开特庙，衣冠终古必空山。峰高元气长回合，地迥精灵定往还。浅薄叨陪堂下拜，几瞻遗像愧尘颜。
高房山小画
作者：傅汝舟
朝代：明

春山溟濛气欲滴，古绢元代标房山。空亭尽与恶木离，恍有仙客游其间。吾乡漫士早学此，笔意迥入房山里。晴天简点更摩娑，满堂烟雾来无何。
龟峰
作者：傅汝舟
朝代：明

古云化奇峰，宰割皆琳琅。想经娲皇鍊，色色争光芒。丽刺万夫目，巧脱三岛囊。高者触魁斗，低亦吞戈阳。削壁刮冰眼，拳石住鹤房。诧当微雨里，容此明星光。标名恨遗漏，取象省谬荒。传是徐铉宅，古寺阅自唐。鼠雀斗佛顶，方袍巧逃亡。谁令此福地，零落热客肠。倘非逢胜友，难尽览历详。曰余武夷来，灵奇惯品量。润腻欺幔亭，丹垩则相当。巅攀病足展，峰影倒地苍。岩泉酬好韵，吟鸟劝我觞。最后有彩壁，五色错天章。游马疲不迹，惜哉谁见扬。乃知一世间，至人多遁藏。我欲把双剑，挥霍踏云翔。临风忽自笑，桃花引归航。
汉上萧寺夜坐迟杨太洪涟不至
作者：傅淑训
朝代：明
体裁：七言律诗

分得僧床半榻宽，漏深攲枕客怀安。高秋鸿雁声何急，泽国鱼龙夜自寒。双剑划开一杯水，扁舟只在两江干。沧洲此际情何限，独听严城画角残。
题香积寺
作者：傅淑训
朝代：明
体裁：六言诗

平甸草铺似绣，高峰石削如门。牛羊十里五里，鸡犬前村后村。
咏澬河
作者：傅瑛
朝代：明
体裁：七言律诗

渺渺长河天际头，波光万顷雨初收。绿罗影彩流红叶，翠簟堆琼卧白鸥。晓日暖融金液泛，晚风细剪玉花浮。何如却棹扁舟去，濯足沧浪把钓钩。
书院秋风
作者：傅起岩
朝代：明

宣圣曾经此地游，荒城依旧枕溪头。时看草色侵窗几，常见文章射斗牛。飒飒枫林寒坠雨，飘飘梧叶夜惊秋。晒书今已成陈迹，千古斯文天地侔。
京师书事次舒国裳殿撰
作者：傅起岩
朝代：明

京国烟花重，卢沟雪树消。宫陈开帟幄，仙仗下箫韶。御酒蒲萄绿，官庖芍药调。天颜多喜色，报捷在今朝。
出塞奉送邃翁相公专征西夏
作者：傅起岩
朝代：明

薄伐遵周典，长驱出汉关。猿啼黑水峡，云暗碧篸山。士气雄三辅，天威震百蛮。直教平碛石，枭取月氐还。
杂咏
作者：傅邦柱
朝代：明
体裁：古风

鹦鹉多巧慧，交交调好音。翻飞嘉树杪，毛羽殊众禽。一旦遭罿罻，万里辞故岑。彩丝绁绀趾，雕笼照翠衿。徘徊当帘幕，聪慧增苦心。鸒斯微以陋，提提蓬蒿阴。
紫帽山
作者：傅钥
朝代：明
体裁：七言绝句

三春欲尽百花飞，郡郭溪桥度晚晖。地绝路难人迹少，山深坐久鸟声稀。
多丽·题柴季娴表妹小影
作者：傅静芬
朝代：明
体裁：词

深吴绫。一庭月色凄清。映红阑、烟光淡薄，树梢月影微明。丛竹雨、枝枝滴翠，疏桐露、叶叶珠倾。水绕平坡，石依芳径，嫩苔偏傍履痕生。却指点、苍阴深处一片彩云凝。是谁把、嫦娥体态，图在丹青。悄无言、临风独伫，丰标自是天成。眉淡淡、乍舒新柳，眸炯炯、欲动微星。林下芳风，闺中秀质，沉思几度费凝睛。记曾共、谢庭咏絮，彩笔叶春英。愁人是、徽容空对，莫诉閒情。
七日宝应有怀
作者：储巏
朝代：明

湖雨吹风洗暮烟，渚禽惊浪逗行船。旧时酒伴飘零尽，莫怪春愁到客边。
七月廿有三日雨中同边李坐李道士西轩
作者：储巏
朝代：明

炎歊困朱墨，久阻尘外游。及兹风雨辰，相与跻昆丘。飞觞狎羽客，搦翰逢诗流。翛然供宴坐，花竹媚凉秋。空庭水盈尺，泱漭天光浮。搴帘迟夕霁，欲去仍为留。坐悲芳草歇，况复鸣蝉稠。岂无终夕欢，感事令人愁。层云蔽苍彗，谁能诘其由。梯空谅有术，愿就王乔谋。
三月晦前二日晚出城
作者：储巏
朝代：明

为惜年光自不支，西楼谁唱送春词。出门何处无芳草，欲倩东风住少时。
上元夕饮客二首
作者：储巏
朝代：明

爱客曾留腊底觞，晚筵丝竹泻寒光。淡笼明月饶春丽，小浥轻尘觉雨香。何处风来花作阵，谁家灯好妓成行。开年共说逢佳境，碧碗尝新有蔗霜。佳辰留客竞浮觞，一饮先判尽曙光。云叶弄晴翻桂魄，灯花烘夜吐兰香。盆琼错落筵前令，筝雁参差曲里行。莫讶东君扶病坐，故人投分比明霜。
上元夕饮客二首·其一
作者：储巏
朝代：明

爱客曾留腊底觞，晚筵丝竹泻寒光。淡笼明月饶春丽，小浥轻尘觉雨香。何处风来花作阵，谁家灯好妓成行。开年共说逢佳境，碧碗尝新有蔗霜。
上元夕饮客二首·其二
作者：储巏
朝代：明

佳辰留客竞浮觞，一饮先判尽曙光。云叶弄晴翻桂魄，灯花烘夜吐兰香。盆琼错落筵前令，筝雁参差曲里行。莫讶东君扶病坐，故人投分比明霜。
与况山人郊行口占所见三首
作者：储巏
朝代：明

闭门三日雨，断送春归去。西郭少人行，草深迷渡处。麦阪断人行，驱马荒田里。隔岸闻鸣榔，鱼舟在深水。古城如颓垣，知是何年筑。野草烧痕多，牛羊不来牧。
与况山人郊行口占所见三首·其一
作者：储巏
朝代：明

闭门三日雨，断送春归去。西郭少人行，草深迷渡处。
与况山人郊行口占所见三首·其三
作者：储巏
朝代：明

古城如颓垣，知是何年筑。野草烧痕多，牛羊不来牧。
与况山人郊行口占所见三首·其二
作者：储巏
朝代：明

麦阪断人行，驱马荒田里。隔岸闻鸣榔，鱼舟在深水。
九日同诸公登幕府山次樊川韵
作者：储巏
朝代：明
体裁：七言律诗

秋晚惊看木叶飞，寒山一径到来微。天晴旷野千峰出，水落长江万里归。渺渺平芜怀故国，垂垂短发对斜晖。平生剩有登高兴，千仞冈头再振衣。
人日雪不止
作者：储巏
朝代：明

入夜飘初急，迟明积已深。王春方少雪，人日不妨阴。病阻城南步，寒生塞上吟。晴郊灯月近，愿听属车音。
仲湜请老次韵
作者：储巏
朝代：明

少年词赋拟相如，晓入彤墀夜直庐。谢病屡移江表疏，买田曾卜桂阳居。莫惊春晚淹行李，想念时危畏简书。闻说苍生占出处，诗成应是倚楼馀。
会饮净拭行轩
作者：储巏
朝代：明

竹边尊俎意生凉，散作清风爽欲狂。初月光微犹胜烛，长河影淡不成章。偶陪露坐惊离席，却笑天游滞异乡。知己年来萍梗甚，楚江归路忆微茫。
元日雷雨三日雨雪仍雷四日雪
作者：储巏
朝代：明

元日何多雨，才春已荐雷。史严宣父笔，诗冷杜陵杯。一饱思坡麦，閒吟嗅野梅。晴光与淑气，应不待人催。
元旦试笔
作者：储巏
朝代：明

桃符题罢一传觞，却笑衰颜借酒光。人日草堂还得句，春风燕寝自凝香。随阳候雁多成字，献岁寒梅已作行。满眼阳和开物象，海隅无地着冰霜。
元章拜石图
作者：储巏
朝代：明

虎贲犹似对中郎，末世那知老子狂。才到宣和流落尽，眼中谁是丈人行。
入易州
作者：储巏
朝代：明

万山趋海欲东浮，曾记高歌醉易州。绝塞风云生远兴，严城鼓角动清秋。楼居岂有仙人在，市饮谁从侠客游。六载悠悠华发换，黄金台上看吴钩。
入顺义
作者：储巏
朝代：明

眼缬晴初放，心旌暮欲悬。柳行聊弭盖，沙渡急回船。积水经荒漠，层峰抱远天。柴墟它日梦，应到此山川。
公乐驿
作者：储巏
朝代：明

薄暮抵山驿，高舂辞蓟丘。青山半衔日，重为行人留。山中三日行，颇觉怀抱幽。鸟鸣白云澹，不省人间忧。简书复驱出，兀兀如拘囚。自憎牛马走，真作稻粱谋。何人谐夙尚，为我营莬裘。
公乐驿
作者：储巏
朝代：明
体裁：古风

薄暮抵山驿，高舂辞蓟丘。青山半衔日，重为行人留。山中三日行，颇觉怀抱幽。鸟鸣白云澹，不省人间忧。简书复驱出，兀兀如拘囚。自憎牛马走，真作稻粱谋。何人谐夙尚，为我营菟裘。
再次盘山峰字韵答恒叔治中
作者：储巏
朝代：明

蓟门何处得奇峰，颇惬平生汗漫踪。天作金城宽北顾，神惭玉简却东封。飞流喷薄崖县蝀，老树鳞皴石迸龙。更欲蓬山凌倒景，移书东海访衡从。
再答
作者：储巏
朝代：明

宦邸聊堪隐，危峰枕曲溪。人情疑梦鹿，时事怕闻鸡。夜枕牵诗卧，寒枰罢酒携。只愁门外雪，客至踏成泥。谢病久不出，何时过虎溪。解空忘塞马，卧稳却朝鸡。画桨江春发，青藜阁夜携。雪堂他日客，阪步自黄泥。
再答·其一
作者：储巏
朝代：明

宦邸聊堪隐，危峰枕曲溪。人情疑梦鹿，时事怕闻鸡。夜枕牵诗卧，寒枰罢酒携。只愁门外雪，客至踏成泥。
再答·其二
作者：储巏
朝代：明

谢病久不出，何时过虎溪。解空忘塞马，卧稳却朝鸡。画桨江春发，青藜阁夜携。雪堂他日客，阪步自黄泥。
再答写怀
作者：储巏
朝代：明

腊酒初封半坼泥，惜春连日醉芳溪。莺林歌断停杯待，花阵香来满袖携。榻遍彩笺多咏蜀，调成锦瑟肯干齐。南游暂借江山助，未必青冥羽翼低。
再答凤举兼柬叔鸣
作者：储巏
朝代：明

谁赋乡关拟子山，少年张绪独追攀。家临南甸何愁远，身在东曹却爱閒。登眺且须抛事外，声名今已落人间。归与亦有柴墟兴，梦里梅华正玉颜。
再答王掌教
作者：储巏
朝代：明

旧筑郊居傍水涯，修门回首望来赊。枯肠戒酒因行药，老眼耽书故著花。便整冠裾趋紫禁，只惭名姓污黄麻。北山猿鹤应相笑，早晚移文到尔家。
冬至恭祀东陵
作者：储巏
朝代：明

雪后车尘喜不扬，羸躯初试北风强。行厨快饱沙河饭，出郭犹闻御苑香。曾说跸临金粟地，谁攀龙到白云乡。神宫岂为江淮远，万古兹山镇朔方。满山灯火列斋庐，十载王官奉谒初。骑省秋来还有赋，文园老去漫多书。毡寒尚忆青绫直，台迥频瞻绛节居。拟和冰厅长至曲，昌平道上独驰驱。钟声半夜出明楼，陵树行行石磴幽。鹄立且须中使钥，骏奔初荐太常羞。桥山弓剑云长闭，原庙衣冠月自游。曾是钟陵陪祀者，几回清梦落南州。
冬至恭祀东陵·其一
作者：储巏
朝代：明

雪后车尘喜不扬，羸躯初试北风强。行厨快饱沙河饭，出郭犹闻御苑香。曾说跸临金粟地，谁攀龙到白云乡。神宫岂为江淮远，万古兹山镇朔方。
冬至恭祀东陵·其三
作者：储巏
朝代：明

钟声半夜出明楼，陵树行行石磴幽。鹄立且须中使钥，骏奔初荐太常羞。桥山弓剑云长闭，原庙衣冠月自游。曾是钟陵陪祀者，几回清梦落南州。
冬至恭祀东陵·其二
作者：储巏
朝代：明

满山灯火列斋庐，十载王官奉谒初。骑省秋来还有赋，文园老去漫多书。毡寒尚忆青绫直，台迥频瞻绛节居。拟和冰厅长至曲，昌平道上独驰驱。
冯御史执之贾主事璇同游太明寺
作者：储巏
朝代：明

野寺乘春到，萦纡一径赊。风声残叶乱，人影夕阳斜。醉墨怀僧壁，歌钟失帝家。冯唐多逸兴，随处岸乌纱。骋望摅幽抱，兹游良已迟。冈峦联楚蜀，台殿阅陈隋。云物苍茫外，莺花寂历时。谈兵怀杜牧，对酒写乌丝。
冯御史执之贾主事璇同游太明寺·其一
作者：储巏
朝代：明

野寺乘春到，萦纡一径赊。风声残叶乱，人影夕阳斜。醉墨怀僧壁，歌钟失帝家。冯唐多逸兴，随处岸乌纱。
冯御史执之贾主事璇同游太明寺·其二
作者：储巏
朝代：明

骋望摅幽抱，兹游良已迟。冈峦联楚蜀，台殿阅陈隋。云物苍茫外，莺花寂历时。谈兵怀杜牧，对酒写乌丝。
冲雨发雄县晚至涿州
作者：储巏
朝代：明
体裁：七言律诗

淋浪一雨趁归程，客思翛然半夜生。尘涨洗开秋气净，簿书抛却病身轻。却看车马增行色，转觉云山赖晚晴。好景供诗随处有，松厅明月范阳城。
出雄县南门
作者：储巏
朝代：明

河堤一曲柳成行，千里尘霾隔此乡。鱼橹不鸣沙鸟静，村扉半掩水风凉。
别刘东之席上次韵
作者：储巏
朝代：明

我有连城璧，赠君良是轻。虚庭扳逸驾，芳宴列华檠。山水秦中地，关河岁暮程。休歌渭城柳，投老若为情。
北风
作者：储巏
朝代：明

一路轻寒二月中，水南桃李不曾红。怪来河朔春光晚，吹过花时尚北风。
十四夜小饮
作者：储巏
朝代：明

病酒年来已覆觞，清光今夕共灯光。金床花散千门雨，华屋相传满座香。准拟垂虹追辇步，偶看走马忆戎行。饮阑欲借阳春曲，消尽征人幕上霜。
南旺湖次韵
作者：储巏
朝代：明

南湖水阔秋无岸，尽日开帆疑不转。忽从树杪得高崖，始觉扁舟出天畔。渔家何自住枫芦，陂寒雁鹜遥相呼。斜阳欲下晚风急，人间此景何时无。君不见饮啄那须论蒋霍，人生得意良不恶。
卢沟西次白岩赠别
作者：储巏
朝代：明

别君一日如三月，近在京西抵越南。野色催诗连远树，东风吹梦隔晴岚。省郎误许前旌待，驿吏争驰别骑探。最忆花前携酒地，王程无暇阻高谈。
即事用韵荅赵叔鸣进士
作者：储巏
朝代：明

赵生淮海士，眉宇温而閒。宛如九皋禽，独立秋塘湾。朅来游京国，籍甚名贤关。胸中烂文字，膏泽曾与颜。翘材馆阁地，贤俊争追攀。胡为不见擢，犹滞郎吏间。青云多捷径，冠盖纷区寰。谁能澹无事，日眺西城山。生才必有用，颇笑时人悭。幽贞子无厌，天道纵好还。
又分韵得多字送杭东卿
作者：储巏
朝代：明

飞楼突兀挂明河，西北云山入槛多。绝顶危巢欹鹳雀，夹城流水带蒲荷。清商掠树惊秋到，明月看人奈别何。坐抚佳辰怀远道，送君须待醉时歌。
发永济驿
作者：储巏
朝代：明

暮宿山下城，朝上山下驿。山高云雾深，饭久初见日。岂不畏驰驱，欲憩仍复出。悄悄闵农心，落落用世术。川涂漭无际，税驾何时必。赖此宽旅忧，千里青未毕。
发涞水
作者：储巏
朝代：明

重来秋色点平芜，野鸟溪花识故吾。北地山川雄涿易，旧家人物擅崔卢。纪行自愧诗非史，怀古重披郡有图。莫遣藩墙抛笔研，闭门三月赋燕都。
口号与嘉伯觅竹
作者：储巏
朝代：明

何处清风洗俗肠，眼中无地觅潇湘。玉山也有筼筜谷，试借西园一亩凉。
古城
作者：储巏
朝代：明

古城临水驿，灯火望中微。雨夜孤舟泊，江春远客归。楚谣多慷慨，汉事惜暌违。指点英雄迹，渔樵漫是非。
古城驿
作者：储巏
朝代：明

野水微茫断岸平，几家相对掩柴荆。不须候吏沙头报，驿站悬知是古城。
吕邦彦请饮新城道观追次逊斋先辈谢客见访之作
作者：储巏
朝代：明

山中春酒缩新茅，仙棹相将汎碧涛。座客尽倾张翰重，主人谁似吕安劳。金尊檀板花前句，海错江鱼竹下庖。曾是乡贤栖隐地，欲追遗事荐溪毛。
君子口人家
作者：储巏
朝代：明

三间茆屋十弓耕，了却官租任此生。闻道蓟门憔悴甚，麦田都属五军营。
夜坐次壁间韵
作者：储巏
朝代：明

跻攀无路倚藤萝，漫许身轻一鸟过。风约塞云临晚尽，瀑垂崖雪向秋多。群峰矗矗争腾掷，落日潇潇动啸歌。之子不来谁问讯，千岩万壑夜如何。
大城院夜思
作者：储巏
朝代：明
体裁：七言律诗

渺渺孤城入暮笳，坐深游思转无涯。风高明月还生晕，夜久青灯自结花。雁鹜登堂愁吏簿，驒騵遮路拥奚檛。长安儿女应悬念，过尽清明未到家。
大城院夜思
作者：储巏
朝代：明

渺渺孤城入莫笳，坐深游思转无涯。风高明月还生晕，夜久青灯自结花。雁鹜登堂愁吏簿，驒騵遮路拥奚楇。长安儿女应悬念，过尽清明未到家。
大房金源诸陵二首
作者：储巏
朝代：明

奉先西下乱山侵，涧道回旋入莫林。翁仲半存行殿迹，莓苔尽蚀古碑阴。秋山春水风流远，大定明昌德泽深。却是宣和解亡国，穹庐黄屋恐非心。长白山高朔漠连，金源风致故依然。千秋魂魄犹思沛，万里丘陵却到燕。感事重翻江统疏，伤心莫问靖康年。幽兰一烬雄图歇，汝水悠悠入墓田。
大房金源诸陵二首·其一
作者：储巏
朝代：明

奉先西下乱山侵，涧道回旋入莫林。翁仲半存行殿迹，莓苔尽蚀古碑阴。秋山春水风流远，大定明昌德泽深。却是宣和解亡国，穹庐黄屋恐非心。
大房金源诸陵二首·其二
作者：储巏
朝代：明

长白山高朔漠连，金源风致故依然。千秋魂魄犹思沛，万里丘陵却到燕。感事重翻江统疏，伤心莫问靖康年。幽兰一烬雄图歇，汝水悠悠入墓田。
季冬月夕次病怀二律
作者：储巏
朝代：明

高城寒漏递宵残，乌鹊南飞梦已安。扶老渐须鸠作杖，著书何用鹖为冠。中天宫阙遥相望，晚景江湖较自宽。洗眼残年惟此月，不眠重为捲帘看。贝阙何须泛海求，清光今夕觉迟留。十年京国乡园思，几处关山鼓角愁。对影莫辞花下酒，乘流疑是雪溪舟。素娥应笑诗人老，不为苍生也白头。
季冬月夕次病怀二律·其一
作者：储巏
朝代：明

高城寒漏递宵残，乌鹊南飞梦已安。扶老渐须鸠作杖，著书何用鹖为冠。中天宫阙遥相望，晚景江湖较自宽。洗眼残年惟此月，不眠重为捲帘看。
季冬月夕次病怀二律·其二
作者：储巏
朝代：明

贝阙何须泛海求，清光今夕觉迟留。十年京国乡园思，几处关山鼓角愁。对影莫辞花下酒，乘流疑是雪溪舟。素娥应笑诗人老，不为苍生也白头。
宝坻道中
作者：储巏
朝代：明

黄渡坎西仍渡河，行行官树夕阳多。客程莫怨黄昏近，明月满空流素波。
家君生朝次客韵
作者：储巏
朝代：明

敢希潘令赋閒居，正及吾翁八十初。步屧晚园栽杞菊，举杯春社饮枌榆。庭留爱日逢冬后，客满佳辰记岁馀。不向当筵誇矍铄，自呼苍鹿驾轻车。
容城道中
作者：储巏
朝代：明

三月一日天气佳，燕南春风着面来。渡头杨柳不堪折，忽忆故园花尽开。
宿吕梁有感
作者：储巏
朝代：明

赤石夤缘宿吕梁，黄茅转盼失前冈。百年身世如秦赘，一发功名愧楚狂。投老计应吾土好，怀人情与莫云长。梦回多少关心处，清镜朝来有鬓霜。
宿金山听潮阁
作者：储巏
朝代：明

朝游欢未极，暮憩还自营。上方钟磬罢，虚室泠然清。起视夜何其，片月东南生。青山如改顾，隐隐攒高城。蛟龙寒尚蛰，波浪谁与争。乃知群动息，夕景涵空明。歘尔紫霞想，缅贻沧洲情。篝灯闭石阁，细听江涛声。
宿龙江驿有感
作者：储巏
朝代：明

旧驿临江浒，开门近翠微。忆曾乘月宿，因得趁潮归。岁久舲人老，天寒使客稀。摩娑庭下树，顿觉壮心违。
寄贺鼎夫新拜寺丞
作者：储巏
朝代：明

自笑青骢老不胜，趣装何意问金陵。板舆对镜能将母，棘寺临湖不负丞。暇日樽罍应屡设，近城楼阁喜重登。迟君欲结他年社，只恐行台早见徵。
察院望西山
作者：储巏
朝代：明

卧听松风坐看云，十年忘却在尘氛。柴墟恐有移文诮，只借房山作隐君。
寺中再次敬修咏竹
作者：储巏
朝代：明

翠葆青筠晚兴长，佳人衫袖不曾霜。数枝绝似湖州笔，欲改僧居唤墨庄。
将至清河睡起
作者：储巏
朝代：明

睡醒湖日满，帆影见中流。风景犹吾土，妻孥共此舟。潮随残夜长，水接远天浮。野性依然在，閒飞羡白鸥。
小憩次壁间韵
作者：储巏
朝代：明

忙里题诗一送春，雨閒风日爱晴匀。他年定有方城梦，万柳厅前阅马人。
岁寒亭牡丹次子佩韵
作者：储巏
朝代：明
体裁：五言排律

春晚群芳歇，时情属此花。托根依汉署，品色擅姚家。仙种谁传谱，王封合用麻。佩囊薰麝馥，妆镜洗铅华。宠早争悬綵，怜迟密护纱。误衔防野鹿，偷啄怪林鸦。赩若疑交竞，嫣然岂自誇。砌添苔色映，阑受樾阴遮。烂赏真疑数，流光讵许赊。为渠生百感，醉墨任横斜。
岁晚病怀二首
作者：储巏
朝代：明

园居潇洒复何求，天际浮云任去留。病枕夜长妨稳睡，吟筇冬暖散闲愁。支离未就归田稿，汗漫虚疑驾海舟。五十五年成底事，春风依旧屋东头。海国栖迟岁又残，将心此日向谁安。稻粱谋拙空垂翼，松菊情多稳挂冠。社远渐惊诗思减，身闲聊得病怀宽。清时事业诸公在，群盗中原莫谩看。
岁晚病怀二首·其一
作者：储巏
朝代：明

园居潇洒复何求，天际浮云任去留。病枕夜长妨稳睡，吟筇冬暖散闲愁。支离未就归田稿，汗漫虚疑驾海舟。五十五年成底事，春风依旧屋东头。
岁晚病怀二首·其二
作者：储巏
朝代：明

海国栖迟岁又残，将心此日向谁安。稻粱谋拙空垂翼，松菊情多稳挂冠。社远渐惊诗思减，身闲聊得病怀宽。清时事业诸公在，群盗中原莫谩看。
席上次李职方游弘法寺韵
作者：储巏
朝代：明

西林幽事澹相关，远陌初穷识旧湾。洞里莓苔疑小有，壁间行草忆高閒。松杉落落临孤巘，钟磬泠泠隔九寰。莫讶诗人贪佛日，杏花零落即春还。
席上赋史巽仲归云洞
作者：储巏
朝代：明
体裁：古风

悠扬满洞中，归来不知处。晓起语农人，春田夜多雨。却问洞中云，何时下山去。
张光禄席上分韵赋桧亭
作者：储巏
朝代：明

未随尘土翳蓬蒿，晚着幽亭惬所遭。风细暗闻笙籁发，地偏真得斧斤逃。移根曲阜还同纽，分液中山合作醪。历尽岁寒柯叶在，柴墟松竹与争高。
张道士山房
作者：储巏
朝代：明

不到青林十五年，长松垂鬣鹤成仙。江东旧事凭谁话，坐尽铜盘一穗烟。芳树青青二月时，林扉冲雨记吾诗。红尘消尽长安客，留得云房老炼师。十日连江雨不休，雨声随处种闲愁。搴帘欲待晴时去，不为春寒不下楼。徙倚诗成午照余，仙家宫府半楼居。醉来也有回仙兴，自擘黄柑蘸酒书。
张道士山房·其一
作者：储巏
朝代：明

不到青林十五年，长松垂鬣鹤成仙。江东旧事凭谁话，坐尽铜盘一穗烟。
张道士山房·其三
作者：储巏
朝代：明

十日连江雨不休，雨声随处种闲愁。搴帘欲待晴时去，不为春寒不下楼。
张道士山房·其二
作者：储巏
朝代：明

芳树青青二月时，林扉冲雨记吾诗。红尘消尽长安客，留得云房老炼师。
张道士山房·其四
作者：储巏
朝代：明

徙倚诗成午照余，仙家宫府半楼居。醉来也有回仙兴，自擘黄柑蘸酒书。
彭城有怀
作者：储巏
朝代：明

清夜棹歌发，高秋客思生。绵绵乡国梦，历历水云程。老树危蟠石，冲波怒啮城。白门楼上月，偏傍海东明。
德华寓居乃余旧宅感而次韵
作者：储巏
朝代：明

闻君移住柳湾前，忆我幽栖十二年。临水条桑犹沃若，当轩修竹已苍然。河阳客散传遗墨，绵上人来换旧烟。勘破浮生真传舍，不须华表问飞仙。
怀旧何处观灯好四首
作者：储巏
朝代：明

何处观灯好，分曹建业年。春星低观阙，晴雪映山川。邻曲筵长接，城隅骑每联。忆同江水部，终夕咏红莲。何处观灯好，台城并骑时。酒边看夜戏，花下听春词。火树璇霄发，松棚彩市移。迟迟南陌上，明月镇相随。何处观灯好，琳宫禁御西。星桥通碧落，云网缀丹梯。梅畔春犹寂，松梢月渐低。传柑谁得句，痛饮忆宣溪。何处观灯好，风光帝里多。鲛屏围宝炬，鳌驾滟金荷。列第珠垂箔，长桥蝀枕河。谁家吹铁笛，月午更相过。
怀旧何处观灯好四首·其一
作者：储巏
朝代：明

何处观灯好，分曹建业年。春星低观阙，晴雪映山川。邻曲筵长接，城隅骑每联。忆同江水部，终夕咏红莲。
怀旧何处观灯好四首·其三
作者：储巏
朝代：明

何处观灯好，琳宫禁御西。星桥通碧落，云网缀丹梯。梅畔春犹寂，松梢月渐低。传柑谁得句，痛饮忆宣溪。
怀旧何处观灯好四首·其二
作者：储巏
朝代：明

何处观灯好，台城并骑时。酒边看夜戏，花下听春词。火树璇霄发，松棚彩市移。迟迟南陌上，明月镇相随。
怀旧何处观灯好四首·其四
作者：储巏
朝代：明

何处观灯好，风光帝里多。鲛屏围宝炬，鳌驾滟金荷。列第珠垂箔，长桥蝀枕河。谁家吹铁笛，月午更相过。
悼光孝寺然僧
作者：储巏
朝代：明

老爱屏山律，闲参洞室禅。幽居惟种竹，净社不名莲。院日留残局，床风掩断编。西林耆宿尽，怀旧一凄然。
房山
作者：储巏
朝代：明

我行京西三百里，日望燕台歌易水。春风着眼到房山，不放黄尘吹马耳。烟岚护雪不肯销，层峰相揖如相招。千金枉购尚书画，何如平地横生绡。晚来顷刻岩姿变，急雨漫山飒银箭。斜阳一抹乱青红，似与诗人供戏幻。胸中丘壑句传神，闻道刘公下笔亲。太华中峰五千仞，人间何地卜东邻。
手植桧次韵
作者：储巏
朝代：明
体裁：古风

物理有代谢，陈根仍复新。猗欤千年桧，乃此枯株存。想当蓊郁时，羽盖鲁东门。坑焚幸不及，白兔述狂秦。岂无四方树，楷杏难为群。上无鸲鹆巢，下免蝼蚁屯。鳞皴苔藓迹，茫昧蝌蚪文。云孰纪巅末，嵌壁书八分。我来劫火馀，所见异所闻。伤哉翰林句，感叹传成均。南枝几时复，青帝将东巡。岂繄孔氏木，四海皆门人。会见干霄姿，凫绎争嶙峋。
挽傅处士体斋叔父
作者：储巏
朝代：明

惨淡哀歌满素缣，楚江秋泪省中添。蕴真自喜开陶径，投老何曾筑傅岩。每为山行吟独放，惯从泥饮坐能淹。百年风致今陈迹，惟有寒花绕旧檐。
效古意仍红药韵
作者：储巏
朝代：明

粉壁纱窗隔树看，侬家门户近长干。锦机文字萦心苦，青镜铅华驻景难。满地梨云供夜寂，一帘蕉雨闭春寒。吴舲见说归来稳，水长横塘昨夜宽。
旧县驿前人家
作者：储巏
朝代：明

桃花掩映野人家，住久依山老屋斜。怪得只从墙外看，行人车盖满风沙。
春晦连日风雨赠别四首
作者：储巏
朝代：明

风雨弥昏旦，韶华暗去来。病多空意气，事往半尘埃。西郭园初笋，南湖水尽苔。今朝览明镜，更觉老相催。春去年年别，颜衰日日侵。稍期全晚节，已愧负初心。江郭行云暗，湖田冒雨深。柳阴晴处坐，聊和老农吟。病较芳时晚，春含晦日阴。晓钟人不寐，旧雨客难寻。院湿蛛丝重，庭虚鸟迹深。平明添好况，移竹满西林。残春犹两日，欲去且相留。脉脉难为别，匆匆可自由。天涯芳草路，花外夕阳楼。谁道文园客，新来赋倦游。
春晦连日风雨赠别四首·其一
作者：储巏
朝代：明

风雨弥昏旦，韶华暗去来。病多空意气，事往半尘埃。西郭园初笋，南湖水尽苔。今朝览明镜，更觉老相催。
春晦连日风雨赠别四首·其三
作者：储巏
朝代：明

病较芳时晚，春含晦日阴。晓钟人不寐，旧雨客难寻。院湿蛛丝重，庭虚鸟迹深。平明添好况，移竹满西林。
春晦连日风雨赠别四首·其二
作者：储巏
朝代：明

春去年年别，颜衰日日侵。稍期全晚节，已愧负初心。江郭行云暗，湖田冒雨深。柳阴晴处坐，聊和老农吟。
春晦连日风雨赠别四首·其四
作者：储巏
朝代：明

残春犹两日，欲去且相留。脉脉难为别，匆匆可自由。天涯芳草路，花外夕阳楼。谁道文园客，新来赋倦游。
有怀
作者：储巏
朝代：明
体裁：五言律诗

独坐谁为伴，清谣夜不眠。怀人千里共，看月几回圆。秦塞连云戍，荆门下峡船。归程那可料，依旧析津年。
望夕
作者：储巏
朝代：明

暑郁庚重伏，阴疑魄正圆。羽虫明可数，萤火暗能然。尘土开清景，光华照暮年。浩歌追太白，把酒问青天。
李宗一使山东题荷鹭横披为赠
作者：储巏
朝代：明

红蕖白羽汎空明，淅淅新凉六月生。咫尺沧洲千里隔，云飞水宿总关情。
李贻教席上留别次韵
作者：储巏
朝代：明

诗名此日满儒绅，酒畔重翻楚调频。归思暗惊红树晚，交情真笑白头新。飞鸿迹寄千门雪，老骥心驰万里尘。曾是荆南怀橘客，一杯分我洞庭春。
桃山小憩
作者：储巏
朝代：明

山下幽祠借午凉，野人为我置藤床。官程却忆园居好，黄鸟绿阴清昼长。
次东园赠舍弟韵奉寄
作者：储巏
朝代：明

南村露饮坐秋旻，争席翻怜父老醇。把蟹醉时忘左手，《饭牛歌》阕悟前身。夜闻玄雁初惊岁，老共青山不受尘。明日客来还对饮，床头新漉满乌巾。
次东山韵请野亭诸公出游
作者：储巏
朝代：明
体裁：七言律诗

咫尺登临且此山，拟寻崧少访商颜。因人始觉江山胜，作吏惟便岁月閒。禊日尊罍须纵饮，花时车马欲忘还。咏归剩有春宵兴，正及高城月半环。
次东山韵请野亭诸公出游
作者：储巏
朝代：明

咫尺登临且此山，拟寻崧少访商颜。因人始觉江山胜，作吏惟便岁月閒。褉日尊罍须纵饮，花时车马欲忘还。咏归剩有春宵兴，正及高城月半环。
次乔宗伯白岩一律
作者：储巏
朝代：明

山腰台殿倚江清，坐久松涛作雨声。寺古碑文多变灭，塔高铃语半分明。神游碧落三山动，病阻篮舆五月征。拟待凉秋登绝巘，满川间看白云生。
次元善韵奉答见怀之意共得二首
作者：储巏
朝代：明

旧京文藻剩才贤，转眼春风巳十年。载酒动陪云谷燕，移床忆就水亭眠。别来城郭应无恙，老去头颅底是仙。曾把平生商略尽，不将名托故人传。谁赋缁衣好此贤，枉教他日论当年。万金帚敝真难鬻，百尺楼高不借眠。落落蓟门聊作客，飘飘吴市拟成仙。著书莫念头空白，留在名山也自传。
次元善韵奉答见怀之意共得二首·其一
作者：储巏
朝代：明

旧京文藻剩才贤，转眼春风巳十年。载酒动陪云谷燕，移床忆就水亭眠。别来城郭应无恙，老去头颅底是仙。曾把平生商略尽，不将名托故人传。
次元善韵奉答见怀之意共得二首·其二
作者：储巏
朝代：明

谁赋缁衣好此贤，枉教他日论当年。万金帚敝真难鬻，百尺楼高不借眠。落落蓟门聊作客，飘飘吴市拟成仙。著书莫念头空白，留在名山也自传。
次克温南宫赏魏花
作者：储巏
朝代：明

南宫花发满朱栏，对酒先判十日看。彩笔旧传才子梦，青绫谁道主人寒。明妆向晚围红烛，妙舞回春试翠盘。空嗅花枝无好句，东风应笑客衰残。
次吴侍郎克温天界寺别春
作者：储巏
朝代：明

病里逢春去，持杯奈酒何。空山花事晚，晦日雨声多。谩诵刘郎句，疑闻穆氏歌。长干旧僧在，应记客曾过。江东朋旧少，诗里得阴何。行辈皆称老，追随不厌多。香台供燕坐，花院听莺歌。共算余春日，还期载酒过。
次吴侍郎克温天界寺别春·其一
作者：储巏
朝代：明

病里逢春去，持杯奈酒何。空山花事晚，晦日雨声多。谩诵刘郎句，疑闻穆氏歌。长干旧僧在，应记客曾过。
次吴侍郎克温天界寺别春·其二
作者：储巏
朝代：明

江东朋旧少，诗里得阴何。行辈皆称老，追随不厌多。香台供燕坐，花院听莺歌。共算余春日，还期载酒过。
次徐傅赏内閤芍药
作者：储巏
朝代：明

风流独擅玉堂阴，手植当年意已深。好是菁华融结地，偏承雨露发生心。暗香岂待凭栏嗅，绝品从教按谱寻。五色诏成长对此，清平谁羡谪仙吟。
次杨邃庵先生韵
作者：储巏
朝代：明

五亩阴阴草盖亭，短墙长送半山青。篝灯夜几先流竹，洗砚秋池墨污萍。赋就每怜司马渴，客来惟爱次公醒。黄花莫道真幽独，樽有新醪粟有瓶。
次韵寄酬桧亭
作者：储巏
朝代：明

故人门巷骑曹西，嘉树芳兰忆旧蹊。诗语忽惊年事换，荐章重喜姓名题。相思入梦还迷路，文字交欢岂病畦。欲试平生看晚节，柏台高处已分栖。
次韵答赵叔鸣进士
作者：储巏
朝代：明

遗编长对赵东山，平地谁能绝顶攀。发轫旧曾乘岁壮，篝灯今却愧秋閒。一官宿届风云际，尽日沈迷簿领间。我欲函书投北渚，馀波犹得洗颓颜。
次韵谢武靖伯惠茉莉茶二首
作者：储巏
朝代：明

采采江南茉莉花，移根多在列侯家。清时幕府浑无事，羽扇纶巾自煮茶。茉莉香浮碧椀新，枪旗犹带建安春。何人更汲中泠水，来饷松厅病暑人。
次韵谢武靖伯惠茉莉茶二首·其一
作者：储巏
朝代：明

采采江南茉莉花，移根多在列侯家。清时幕府浑无事，羽扇纶巾自煮茶。
次韵谢武靖伯惠茉莉茶二首·其二
作者：储巏
朝代：明

茉莉香浮碧椀新，枪旗犹带建安春。何人更汲中泠水，来饷松厅病暑人。
次韵谢武靖伯惠茉莉茶二首·其二
作者：储巏
朝代：明
体裁：七言绝句

茉莉香浮碧碗新，枪旗犹带建安春。何人更汲中泠水，来饷松厅病暑人。
武清院中睡觉
作者：储巏
朝代：明

骐驎归苑寂，蟋蟀近床鸣。往事梦中复，暗愁闲处生。篝灯留掩映，城柝递分明。此地还追忆，秋窗晓月情。
泗亭清明
作者：储巏
朝代：明

京陌音尘故国情，心旌长触梦魂醒。杏花杨柳纷纷雨，惆怅清明在泗亭。
涉园
作者：储巏
朝代：明

涉园日已晚，春去聊追攀。微风喜我至，习习鸣树间。方池澹无波，中有凫藻閒。虽非沂水曲，聊此清尘颜。浩歌弥自慰，携幼徐当还。
涉济
作者：储巏
朝代：明

河曲风无定，船扉掩复开。岸花冲絮落，沙燕掠波回。诗思逢春乱，乡心苦病催。分流从此去，欲渡且徘徊。
润守王诚之以假山石见贻奉谢一首
作者：储巏
朝代：明

一劄重烦怪石供，开窗已觉翠浮空。数峰尚带江南雨，彷佛金焦入眼中。
涿州分司夜坐
作者：储巏
朝代：明

簿牒相仍急，沉迷眼欲花。笼灯犹阅马，厅树已栖鸦。强半春为客，饶多梦到家。却嫌尘土涴，无地泛仙槎。
淮上春晦
作者：储巏
朝代：明

捲幕凉生帢，楚天今麦秋。留连淮浦饮，怅望秣陵舟。树密藏村墅，湖平见驿楼。碧波芳草晚，春亦带离愁。
淮堰
作者：储巏
朝代：明

秋风淅淅动帘旌，淮堰还稽半日程。乡思转多眠不得，海潮催得月东生。
渔乐樵隐二图为吴隐君题
作者：储巏
朝代：明

鸥波濯足柳维舟，阅尽沧江到白头。偶与野人相话及，夜来閒梦入西周。黄帽青鞋懒折腰，拟随麋鹿住山椒。少年操斧曾伤手，只傍风林拾堕樵。
渔乐樵隐二图为吴隐君题·其一
作者：储巏
朝代：明

鸥波濯足柳维舟，阅尽沧江到白头。偶与野人相话及，夜来閒梦入西周。
渔乐樵隐二图为吴隐君题·其二
作者：储巏
朝代：明

黄帽青鞋懒折腰，拟随麋鹿住山椒。少年操斧曾伤手，只傍风林拾堕樵。
渡河乘月至保定院中·其一
作者：储巏
朝代：明
体裁：六言诗

月出渡口初夜，虫鸣草际清秋。菰米未炊客饭，柳条已系渔舟。
渡河乘月至保定院中·其三
作者：储巏
朝代：明
体裁：六言诗

岁久苔连墙牖，风高叶满阶除。月下谁吹羌管，灯前忽送家书。
渡河乘月至保定院中·其二
作者：储巏
朝代：明
体裁：六言诗

暮行河堤无伴，月照河水有情。前日曾来倦客，今宵还宿孤城。
游盘山宿四门塔寺期叔鸣元弼不至
作者：储巏
朝代：明

十年幽梦寄盘山，积翠浮岚杳霭间。客滞蓟门如有待，路缘沙岭本难扳。高秋远兴须登塔，清夜閒吟且闭关。欲激泉声喧枕过，暂教尘土洗潺湲。
游石经山值雨
作者：储巏
朝代：明

青崖碧嶝未曾乾，十步真成九屈盘。石洞经深犹有字，雪龛僧老不知寒。山中猿鹤惊初识，雨后峰峦惬细看。徙倚危栏怀静琬，名山何用六经刊。
滁易道中漫兴
作者：储巏
朝代：明
体裁：五言排律

野旷疑停骑，风高且下帷。长途消白日，小市出青旗。废邑人烟聚，侨居土语移。吹空岚作雨，迸岸冻流澌。水宿回帆远，乡书入递迟。北征随塞雁，楚思咏江离。山挹环滁胜，舟贪涉泗奇。中原方骋望，献岁正逢时。行李非留滞，山川惬梦思。长安小儿女，好在数归期。
灵山
作者：储巏
朝代：明

灵山慕名胜，曦午停征轺。倒装换冠帻，径往凌岧峣。手披茂草开，思逐浮云飘。迢迢诣白塔，独立吹清飙。回旋休缁庐，老屋依山椒。野僧三四辈，衲破形容憔。共言山中贫，菽水聊今朝。问渠何所恋，且得避征徭。
灵济宫席上再次韵赠白岩
作者：储巏
朝代：明

使轺今日遍燕云，西望关山一送君。祠老汾阴空故迹，路经河曲有新闻。趋朝暂缀金闺籍，代祀新颁玉简文。何处相思诗正剧，数行官柳逗斜曛。
登绎山
作者：储巏
朝代：明

绝顶扶摇百丈梯，凛秋风日剧攀跻。祖龙此地遗碑在，威凤何年老树栖。岩窦泉流微作瀑，洞天云构不生泥。南窥禹穴扁舟晚，且试霜钟石上题。
登雄县城楼二首
作者：储巏
朝代：明

高秋惬登眺，平楚动悲歌。楼橹何年废，前朝争战多。云闲青海戍，尘净白沟河。翻笑咸平际，金缯满塞驼。雉堞倚云平，关河控古城。独凭秋阁迥，千里暮山横。洒落平戎策，凄凉款塞盟。瓦桥遗石在，览古若为情。
登雄县城楼二首·其一
作者：储巏
朝代：明

高秋惬登眺，平楚动悲歌。楼橹何年废，前朝争战多。云闲青海戍，尘净白沟河。翻笑咸平际，金缯满塞驼。
登雄县城楼二首·其二
作者：储巏
朝代：明

雉堞倚云平，关河控古城。独凭秋阁迥，千里暮山横。洒落平戎策，凄凉款塞盟。瓦桥遗石在，览古若为情。
白岩扇头次泉斋韵
作者：储巏
朝代：明

黄尘走名都，白日触隆景。云山忽当眼，便自出人境。翛然蹇驴翁，细路转岩岭。疏林划空明，一笑得人影。我家柴墟旁，南望长引领。烟萝绕茅屋，江月闲渔艇。栖栖恐无成，题诗聊自省。
白岩诸公饯于梨云禅房留别石门分得荣字
作者：储巏
朝代：明

乘传翻惭里巷荣，故园犹及见秋清。骊驹慷慨燕南调，鱼鸟侵寻海上盟。刻烛敢忘今夕会，据鞍非复少年行。春明紫禁烟花绕，想共趋朝听晓莺。
白岩贞庵游潭柘寺联句见忆次韵奉酬二首
作者：储巏
朝代：明

石磴迢迢蹑远空，晚来烟月转空濛。虚疑涧饮随龙去，且得云栖与鹤同。潭柘偶然谁作寺，松涛无恙自含风。凭君说向尘埃客，想像题诗莽苍中。睡稳藤床出郭迟，行行已负白岩期。澄潭古寺僧常定，老树前朝客易悲。路远竟随明月至，山空似与素秋宜。重来拟结骚坛侣，莫使山灵笑后时。
白岩贞庵游潭柘寺联句见忆次韵奉酬二首·其一
作者：储巏
朝代：明

石磴迢迢蹑远空，晚来烟月转空濛。虚疑涧饮随龙去，且得云栖与鹤同。潭柘偶然谁作寺，松涛无恙自含风。凭君说向尘埃客，想像题诗莽苍中。
白岩贞庵游潭柘寺联句见忆次韵奉酬二首·其二
作者：储巏
朝代：明

睡稳藤床出郭迟，行行已负白岩期。澄潭古寺僧常定，老树前朝客易悲。路远竟随明月至，山空似与素秋宜。重来拟结骚坛侣，莫使山灵笑后时。
白燕次希大韵
作者：储巏
朝代：明

归来海国几阴晴，顾影翻疑梦未明。莫渚掠回宜月淡，秋林辞去著霜轻。却愁太洁还多忌，所幸同群不异声。十载长安衣化尽，为渠摇曳转关情。
石门咏石将军次壁间韵
作者：储巏
朝代：明

精爽千年护石门，晚风黄叶乱山村。时危暗洒英雄泪，貌古全无斧凿痕。故叠夜嘶惟石马，老兵秋酹只匏尊。望夫多少山头妇，不似将军殿塞垣。
磨台山中
作者：储巏
朝代：明

墙低林木疏，马上见山麓。朝阳晒我背，蹊径纡且复。徐驱喜崖豁，稍上惊峰独。何当陟其巅，一骋远游目。阆风眇昆丘，万里疑可缩。翻思下土人，谁与洗炎燠。岁旱不为霖，白云满幽谷。
立春日
作者：储巏
朝代：明

未试春盘且洗觞，吹葭五夜待春光。催花谩剪隋宫彩，赐酒曾沾汉署香。白发银幡聊作戏，青衫竹马自成行。凌晨便有名园兴，独喜乔松不受霜。
竹居为顾山人赋
作者：储巏
朝代：明

山下幽居傍海涯，此君偏与隐君宜。坐闻清吹诗先得，卧近凉阴俗可医。春雨剩移淇澳种，岁寒应长凤凰枝。蓝舆旧有东游约，径造何时载酒随。
答夏郡博
作者：储巏
朝代：明

梦里仙居接两涯，海门山好向谁赊。丹霞掩映千年树，碧涧萦回十里花。云外听人吹楚竹，洞中留客饮胡麻。醒来忽捧尧天诏，忆在台南第几家。
答李郡博
作者：储巏
朝代：明

懒慢吾生亦有涯，市粳村酒未须赊。闲消永夜诗还草，暗喜丰年雪又花。抱病敢祈同犬马，抡材直拟到桑麻。只愁屑屑烦来往，贻笑东京博士家。
翌日遇叔鸣元弼于山间
作者：储巏
朝代：明

历遍中盘七十峰，冰崖云磴尽行踪。谁将形胜归戎落，本为山川画蓟封。绝顶气寒连沆瀣，澄潭秋冷卧蛟龙。黄泥坂下渔阳路，不羡东坡二客从。
老米店有感
作者：储巏
朝代：明
体裁：七言绝句

层冰一夕塞河船，记得携家己十年。鲑菜灯前谁共饭，月明行店一悽然。
舟中题画赠钱员外仁夫致仕归吴中
作者：储巏
朝代：明

清泉白石旧成邻，谡谡松风洒鬓新。行过溪桥须稍待，长安恐有拂衣人。
良乡察院夜次壁间韵
作者：储巏
朝代：明

不眠疑漏尽，独坐爱灯明。好夜春连市，微风月满城。凝香清燕寝，落笔得蚕声。无限怀人意，迢迢到玉京。徘徊沙苑夕，更喜驷星明。杂虏犹遮塞，王师未筑城。春田榛莽迹，夜枕鼓鼙声。宛种虽神骏，何须慕汉京。
良乡察院夜次壁间韵·其一
作者：储巏
朝代：明

不眠疑漏尽，独坐爱灯明。好夜春连市，微风月满城。凝香清燕寝，落笔得蚕声。无限怀人意，迢迢到玉京。
良乡察院夜次壁间韵·其二
作者：储巏
朝代：明

徘徊沙苑夕，更喜驷星明。杂虏犹遮塞，王师未筑城。春田榛莽迹，夜枕鼓鼙声。宛种虽神骏，何须慕汉京。
蓟州山中
作者：储巏
朝代：明

青山借微雨，洗沐为谁容。宿云犹未归，更觉冈峦重。我行颇愁寂，赖此青山容。宛如平生交，倾盖遥相从。晚来境逾胜，四顾皆奇峰。何由擅一丘，且作渔阳农。谅无功业建，还以千家封。
西台招饮马上即事仍次前韵
作者：储巏
朝代：明

禁籞西来接御堤，碧波芳草泛晴晖。春情不逐林花尽，年事频惊海燕飞。旧国山川全壮丽，行台珂马岂卑微。宦游未倦心期在，老大无成敢赋归。
访凤举进士寺中
作者：储巏
朝代：明
体裁：古风

闻君僦僧刹，屡往属未閒。及兹炎雨霁，独步城东湾。路纡经石栈，木杪开柴关。老僧讯乡曲，喜溢眉与颜。砌苔净堪憩，庭树凉可攀。藤萝映瓜圃，眷子栖其间。此境稍閒阒，已觉超尘寰。谁为铲屋角，坐纳西南山。嗟予职吏局，兹游良已悭。但恐他时至，君去空予还。
访张养中值其出饮不遇次壁韵留题
作者：储巏
朝代：明

野色含烟淡欲收，溪光著树暖初浮。酒狂自笑陈惊坐，诗好难逢赵倚楼。尘榻谩留开墨卷，晚山贪看上帘钩。兴来不似山阴尽，驱马还期到水头。
谢希大虎皮
作者：储巏
朝代：明

风檐短札墨澌开，多谢皋比撤送来。食肉我非投笔相，寝皮君有控弦材。毫端拟画真难类，座上闻谈只谩猜。却笑病余还恋阙，车茵稳称不须裁。
谷日迎春
作者：储巏
朝代：明

共举春风第一觞，东郊春到已韶光。晴占谷日倾城喜，暖近花朝满路香。宝字垂云天上帖，青旗拂晓殿前行。沧洲卧病何年起，记得东华待漏霜。
贺克温迁居次仲湜太宰韵
作者：储巏
朝代：明

长安甲第近何如，却笑承明厌旧庐。小隐漫求三亩宅，芳邻真拟万金居。客来吴下多留榻，官滞周南且著书。老我荆溪空问舍，过从今已十年馀。
贺方嘉伯发解赴南宫
作者：储巏
朝代：明

芳年緤马步兰皋，任侠犹嫌楚客豪。平地烟霄差恨晚，南山秋色敢争高。九华殿晓香浮研，五色云晴日照袍。弧矢从来四方志，驰驱应不赋贤劳。
赏红药
作者：储巏
朝代：明

三岁归来始一看，捲帘深坐傍栏干。数枝带雨开何晚，此日怜春别更难。封殖喜留佳种在，低回如语旧盟寒。裁诗为唤东君转，酒盏花前正尔宽。莫怪多情尽日看，春残花谢总相干。迟开已待花神入，真赏能逢地主难。翠幄微香吹渐远，玉盘承露泻初寒。三年拟试沉香笔，却算行期为尔宽。
赏红药·其一
作者：储巏
朝代：明

三岁归来始一看，捲帘深坐傍栏干。数枝带雨开何晚，此日怜春别更难。封殖喜留佳种在，低回如语旧盟寒。裁诗为唤东君转，酒盏花前正尔宽。
赏红药·其二
作者：储巏
朝代：明

莫怪多情尽日看，春残花谢总相干。迟开已待花神入，真赏能逢地主难。翠幄微香吹渐远，玉盘承露泻初寒。三年拟试沉香笔，却算行期为尔宽。
赠周瀛一首仍其喜雨韵
作者：储巏
朝代：明

钟甫后来秀，词林新有声。诗随今雨得，画共远山平。野寺秋光早，高居夜气清。栖迟应不久，名在鲁诸生。
趍朝寓目
作者：储巏
朝代：明

疏钟隐隐出彤墀，坐候明星起却迟。内苑墙高杨柳暗，东方犹似未明时。
过房山
作者：储巏
朝代：明
体裁：七言绝句

秋光著意洗秋山，碧净千峰宛若閒。不似春来多变态，断虹残雨片时间。
过牛栏山追次许给事九日韵
作者：储巏
朝代：明

不识阳坡路，牛山十里迟。野阴秋近晦，沙软雨移时。石迸千年菊，江涵九日诗。凭高怀小杜，此地亦堪悲。
过玄武湖
作者：储巏
朝代：明

北山飞翠凝吾杯，舟人举棹相徘徊。城隅捩舵踏冰入，船底轧轧闻春雷。霜风吹衣衣欲裂，湖天泱漭疑飞雪。司空劝饮夕郎酬，始觉微酣生颊热。中流咫尺冰尽开，沙禽水鸟忘惊猜。新洲昨夜梅花发，暗香偏逐诗人来。湖波为带城为被，册府图书真得地。堪笑前朝建此都，只将山水供游戏。钟山龙蟠几百里，下有龙宫藏剑履。山中老树尽成龙，夜夜飞来饮湖水。湖波直与银河通，背城一？垂晴虹。柏梯高寒石梁迥，十洲三岛神仙宫。长堤隐隐湖心路，堤上行人日来去。春风杨柳夏芙蕖，换尽年华颜色故。世间万事如云烟，湖光山渌只依然。不及湖中鱼与乌，涵泳恩波今百年。
过玄武湖
作者：储巏
朝代：明
体裁：古风

北山飞翠凝吾杯，舟人举棹相徘徊。城隅捩舵踏冰入，船底轧轧闻春雷。霜风吹衣衣欲裂，湖天泱漭疑飞雪。司空劝饮夕郎酬，始觉微酣生颊热。中流咫尺冰尽开，沙禽水鸟忘惊猜。新洲昨夜梅花发，暗香偏逐诗人来。湖波为带城为被，册府图书真得地。堪笑前朝建此都，只将山水供游戏。钟山龙蟠几百里，下有龙宫藏剑履。山中老树尽成龙，夜夜飞来饮湖水。湖波直与银河通，背城一�垂晴虹。柏梯高寒石梁迥，十洲三岛神仙宫。长堤隐隐湖心路，堤上行人日来去。春风杨柳夏芙蕖，换尽年华颜色故。世间万事如云烟，湖光山渌只依然。不及湖中鱼与乌，涵泳恩波今百年。
送克温改官礼部
作者：储巏
朝代：明

驿舍离觞送曙晖，宦情乡思两依依。春来天上徵求数，衰病江南故旧稀。每爱伐桑题素壁，行看视草列黄扉。同心别有临岐赠，剩采芳兰缀客衣。
送刘东山先生行边三首
作者：储巏
朝代：明

七月秋已肃，北风卷黄埃。欻兹数百骑，夜过长城来。我公调兵食，惨淡旌旗开。前驱初出塞，黠虏惊且猜。平生职方略，声彻单于台。况兹仗忠义，山岳可使摧。乃知折冲具，庙胜先抡才。吁嗟秦汉时，无策良可哀。司徒来何迟，胡马已无迹。传闻夜来雨，虏窟水三尺。皇灵畅无外，嗟尔忍为逆。岂无嫖姚将，不杀乃奇画。常忧六月师，须令十年积。天骄未能绝，古人重守边。刍粟既飞挽，士卒仍屯田。何为肉食人，此法日弃捐。兹行理军实，重见洪熙前。吾闻塞下议，诏许司徒专。得志贵一时，成功论百年。丁宁诫边吏，中国方晏然。
送刘东山先生行边三首·其一
作者：储巏
朝代：明

七月秋已肃，北风卷黄埃。欻兹数百骑，夜过长城来。我公调兵食，惨淡旌旗开。前驱初出塞，黠虏惊且猜。平生职方略，声彻单于台。况兹仗忠义，山岳可使摧。乃知折冲具，庙胜先抡才。吁嗟秦汉时，无策良可哀。
送刘东山先生行边三首·其三
作者：储巏
朝代：明

天骄未能绝，古人重守边。刍粟既飞挽，士卒仍屯田。何为肉食人，此法日弃捐。兹行理军实，重见洪熙前。吾闻塞下议，诏许司徒专。得志贵一时，成功论百年。丁宁诫边吏，中国方晏然。
送刘东山先生行边三首·其二
作者：储巏
朝代：明

司徒来何迟，胡马已无迹。传闻夜来雨，虏窟水三尺。皇灵畅无外，嗟尔忍为逆。岂无嫖姚将，不杀乃奇画。常忧六月师，须令十年积。
送王德辉尚书归馀姚
作者：储巏
朝代：明

南来暂辍紫宸班，弭棹江干便拟还。东观图书头半白，北堂鱼笋梦常关。归鸿纵目云霄外，老鹤鸣阴莽苍间。多少玉堂嘉话在，风流应对谢东山。
送程贡士入南监
作者：储巏
朝代：明

与君倾盖长安陌，姻娅何须论宿昔。京游三月苦思归，白马湖乾欲龟坼。春官召试彤庭前，晨曦五色摇炉烟。集贤学士看墨卷，青袍鹄立知谁先。姓名且入南雍籍，桂殿秋风吹羽翮。到家喜雨谩留题，洗眼湖光依旧碧。
送蒋中允敬之归省
作者：储巏
朝代：明

予告深恩似往年，骖鸾那得羡飞仙。北扉冠佩聊湘浦，中允声名岂辋川。称寿酒随岩桂发，纪行诗待驿梅传。南归万里缘何事，剪綵携儿拜膝前。
送马侍郎归故城
作者：储巏
朝代：明

西掖东曹疏几封，秣陵回首寄行踪。怀归当拟瓜期及，算老谁能蔗境逢。去国衣冠非寂寞，过江舟楫且从容。攀援欲诣三山别，闲看浮云结晚峰。
送马汝励归任
作者：储巏
朝代：明

长安秋夕使星明，乘传南来见马卿。春省表随香案上，夜堂杯向綵衣倾。雄飞万里身方壮，小却三年政已成。明日驱车仍赋别，都门千树不胜情。
遇雪将访泾川
作者：储巏
朝代：明

共抱王猷兴，相将访剡溪。五更千里雪，残月满城鸡。戴笠人堪画，移庖酒自携。主人闻客至，应扫竹间泥。
邳州月夜
作者：储巏
朝代：明

晚来风定水㴠空，清夜迢迢坐未终。幽兴自贪湖上月，馀音谁托峄阳桐。帆随树影移千里，枕撼波声落两洪。莫倚黄楼诗版在，壮游非复少年同。
邳州月夜
作者：储巏
朝代：明
体裁：七言律诗

晚来风定水涵空，清夜迢迢坐未终。幽兴自贪湖上月，馀音谁托峄阳桐。帆随树影移千里，枕撼波声落两洪。莫倚黄楼诗版在，壮游非复少年同。
郊园閒兴
作者：储巏
朝代：明

短策轻箯路未遥，朅来閒坐伴渔樵。病馀箸骨怜燕骥，岁晚冰霜忆汉貂。水国音尘波渺渺，风林诗思叶萧萧。探春欲放江南棹，闻道梅花已着条。
郑城大雪追次应韶韵
作者：储巏
朝代：明
体裁：七言排律

雨雪淹旬记秣陵，燕南三月尚严凝。帷车戒晓初闻霰，佩剑冲寒似握冰。野漫忽迷官路曲，水明聊见女墙层。却妨宿麦经春烂，似厌繁桃向日蒸。冻合诗肩饶噤痒，花生醉眼任瞢腾。凭君莫擅山阴胜，瀛海奇观恐未曾。
金台
作者：储巏
朝代：明

万里长风动薜萝，眼中燕赵共山河。趣程未办登高赋，问俗犹传击筑歌。乔木几经荒冢尽，斜阳偏傍故台多。黄金不解纵横困，疑有冥鸿避网罗。
银冶岭·其一
作者：储巏
朝代：明
体裁：七言绝句

青濛一径乱山间，簇簇千峰拥翠鬟。最恨刚风吹树裂，不教倚看暮云閒。
银冶岭·其二
作者：储巏
朝代：明
体裁：七言绝句

山回水曲自成溪，城市初来路欲迷。西崦人家寻不见，衡门应傍翠微栖。
阶前甘菊
作者：储巏
朝代：明

绕砌迟迟待我来，暗香幽意自徘徊。从教院僻无人到，也向秋风最后开。
陈情奉旨仍许病痊起用感愧之余再次前韵
作者：储巏
朝代：明

数行浓墨洒天涯，未许为农去国赊。老病三年南楚艾，春晴二月上林花。每惭左辖频虚席，已幸西垣不毁麻。温诏拜看重感激，微躯何以答皇家。
除夕写怀
作者：储巏
朝代：明

残腊初春雪满厅，送穷吾亦戒奴星。斋中长物韩檠在，身外浮名汉简青。老境着人空守岁，年芳入梦喜添丁。翛然瀹茗梅花畔，且置人间醉与醒。
雨中寄兴
作者：储巏
朝代：明

范阳豪侠未销沉，总为燕歌动楚吟。白草金陵迷马迹，秋风贾峪隔岩阴。十年未洗尘随脚，万事还经雨到心。欲为房山留半日，簿书明发正骎骎。
雨夜
作者：储巏
朝代：明

㵵泻河将渴，飘萧漏未终。云峰悬宿雨，月殿闭遥空。泾渭千流合，清凉万里同。北窗支石枕，秋意满帘栊。
雨夜写怀
作者：储巏
朝代：明

空斋积雨迥生愁，何处归云晚复留。独鹤不眠长警夜，暗蛩多思自鸣秋。十年事与尘俱化，万里心随水共游。明日清冥期桂魄，庾公高兴满南楼。
雨霁书所见
作者：储巏
朝代：明

云峰矗矗嵌秋空，九叠屏风较未工。怪得霎时风雨横，楚山移在月明中。
露坐
作者：储巏
朝代：明

曙鼓憎春睡，开窗月已西。树高先占鹊，城小尽闻鸡。露坐移床久，星言数马齐。何时巾栉罢，携酒觅芳蹊。
霸州北门
作者：储巏
朝代：明

轺车春尽却南还，病眼凝尘涩远天。争似益津门外柳，暖风晴日趁三眠。
题吴康斋赠刘济宁清白字卷
作者：储巏
朝代：明

康斋两字云垂纸，珍重刘宗百金比。南窗把卷触热看，习习清风吹簟几。就中墨汁西江水，直寄任城五千里。阆中丈人不复见，得见风流老孙子。传家所宝在不贪，阿堵真堪付泥滓。长安父老向人说，虞部郎官亦如此。君不见汉家西京全盛时，五侯七贵门如市。繁华回首并成空，籍籍今闻杨伯起。
题画
作者：储巏
朝代：明

沙浦波明碧树攒，杏花疏雨澹生寒。京城殢却江南梦，试问吴船借画看。
题苍雪道人卷
作者：储巏
朝代：明

水官失苍佩，龙伯窃上天。染成天水碧，屑花竞芳妍。瀰漫三万顷，彷佛堆云烟。物情忌太洁，白帝不敢前。道人茅宇小，骨冷惊高眠。出门杳无见，乾坤正苍然。谁开混沌窍，坐此清泠渊。翩然谢浊世，还我太古年。
驿中会宿别朱亨之用实夫韵
作者：储巏
朝代：明

惜别重行行，高风落雁声。野阴朝雨急，江静夜波明。弋水旁通越，灵山曲绕城。此邦多故旧，送子不胜情。
黄村
作者：储巏
朝代：明

梨花半落柳初绵，客路题诗忆阆仙。莫道长安春已尽，归人犹在暮钟前。
沁园春·戏策毛颖为学士效稼轩体
作者：储懋端
朝代：明

咨汝毛锥，誉擅中书，胡思乞骸。念望崇灵兔，南山感月，名高绣虎，北海惊雷。久效驰驱，积成劳悴，畴昔锋芒逐渐摧。嘉乃绩，俾守中山郡，其往钦哉。吾将以礼为媒，更别选循良颖也才。令蜀江裁楮，先生静待，淇园截竹，君子蒙灾。合就管城，移封即墨，锡汝龙宾水一杯。兼策汝，试端明学士，速驾前来。
清平乐·春雪
作者：储昌祚
朝代：明
体裁：词

雪眠风埽，飘泊知多少。盼断天涯春色杳，一夜青山都老。金猊桂橐重燃，烟笼修竹千竿。只有梅花添恨，几枝早落阶前。
清平乐·春雪
作者：储昌祚
朝代：明

雪眠风扫，飘泊知多少。盼断天涯春色杳，一夜青山都老。金猊桂橐重燃，烟笼修竹千竿。只有梅花添恨，几枝早落阶前。
戏赠小姑
作者：储氏
朝代：明

夭桃灼灼向窗前，十二阑干次第看。昨夜雨声三四点，惜花人听未曾眠。
缺题
作者：储氏
朝代：明

夭桃灼灼倚窗前，春色缤纷带紫烟。昨夜雨声来枕上，惜花人听不曾眠。
岁寒亭前牡丹谢
作者：储瓘
朝代：明

眼看春去减秾华，倚槛依依影共斜。开向省中犹不赏，错将飘泊怨天涯。
估客乐
作者：储福畴
朝代：明
体裁：乐府曲辞

估客乐复乐，昔游梅根渚。阻潮相对饮，饮酒复几许。官今往扬州，数作五城游。输石为篙足，篙榜荡龙舟。龙舟何环环，帆樯百丈出。帆裁红越布，绿綵为帆繂。江风何曜曜，风吹棹船郎。衫子郁林布，裤子作淡黄。黄裤戏江中，泪向樊邓落。官为感忆声，敕歌估客乐。
溪行
作者：储福畴
朝代：明
体裁：五言律诗

夕骛清溪涘，轻桡兴若何。扣舷聊踯躅，念远怅蹉跎。苍戍春云合，空山落日多。萧萧风北至，浩荡入悲歌。
望青县
作者：储罐
朝代：明
体裁：五言律诗

青县望不极，兼程尽日遥。衣从尘里化，春向客边生。野饭留荒寺，车吟过小桥。西山能慰客，返照故相撩。
青县会别应韶
作者：储罐
朝代：明
体裁：七言律诗

西来离思满征裘，拟共髯郎泛此舟。诗里刻期须七日，饭时移棹忽中流。水风笑语徘徊别，尘海襟期汗漫游。千里神交非异事，莫将青县比梁州。
青县舟中对月怀应韶
作者：储罐
朝代：明

潞河依旧向东流，曾共髯郎十里舟。何处不看今夜月，关山偏解忆洮州。舟稳湖平睡思深，微茫烟月到天津。平生不识秦川路，梦里何由见故人。
青县舟中对月怀应韶·其一
作者：储罐
朝代：明
体裁：七言绝句

潞河依旧向东流，曾共髯郎十里舟。何处不看今夜月，关山偏解忆洮州。
青县舟中对月怀应韶·其二
作者：储罐
朝代：明
体裁：七言绝句

舟稳湖平睡思深，微茫烟月到天津。平生不识秦川路，梦里何由见故人。
再次盘山峰字龙答恒叔治中
作者：储雚
朝代：明
体裁：七言律诗

羊肠空曲倚连峰，上有燕人避世踪。乐土不烦沙岭戍，废垣曾傍石门封。云中秋兴歌黄鹄》，天际江声泻黑龙。见说渔阳豪侠地，田畴栖处有谁从。
屡卜居未遂
作者：储雚
朝代：明
体裁：七言律诗

僦屋都城已十年，移从东陌复西廛。傍人门户终低首，老我风尘未息肩。江海故墟三亩宅，歌钟甲第万缗钱。一枝应被林鸠笑，今在长安若个边。
廷章文光邀游龙潭寺赋谢
作者：储雚
朝代：明
体裁：古风

苍山宛龙蟠，南棹琅琊尾。潺潺两崖间，一线行如蚁。崎岖度涧杓，苍莽拂林卉。何年凿灵岩？佛阁擅雄伟。长年环滁思，江介浮一苇。及兹偕良游，落落故人几？肝肠苦雕琢，鬓发销谗诽。历览石上题，留诗吊山鬼。两公廊庙具，名姓在丹扆。空山岂久留，且醉月生朏。
村舍前杏花烂开
作者：储雚
朝代：明
体裁：七言绝句

锦树成团烂漫春，毁垣荒舍未全贫。碧云欲合斜阳淡，最是无言更恼人。
清源舟夜
作者：储雚
朝代：明
体裁：五言律诗

十年三往复，此地忽重经。尘土长安梦，烟波汶水舲。平川涵夕景，远树隐春星。鲁酒偏难醉，从人笑独醒。
过西墅看竹
作者：储雚
朝代：明
体裁：七言绝句

雨后初分一亩凉，西园合有墨君堂。箨龙不用愁斤斧，坐看新梢百尺长。
题极乐岩龛
作者：储雚
朝代：明
体裁：七言绝句

老树轮囷怪石棱，鸟鸣犹在白云层。山中岁月非人世，输与岩龛打坐僧。
赠陶庵居士阅华严大典
作者：僧万峰
朝代：明
体裁：七言律诗

娟娟翠竹满庭除，相伴先生读梵书。帝网山前罗净几，毗卢楼阁在斋居。月悬道树明诸地，风袅云幢舞太虚。阅遍善财参历处，落花啼鸟总真如。
雪樵歌
作者：僧大成
朝代：明
体裁：古风

雪纷纷，满山落，喜听樵夫呼诺诺。腰横霜刃赤双足，哩啰哩啰歌自若。披棕衣，系藤索，劈开雪浪入雪壑。瑶草灵芝浑不看，琪林玉树仰天斫。风飒飒，烟漠漠，银笼似舞冲霄鹤。一声瓦喇下云端，千峰万峰尽惊愕。空隐隐，光灼灼，风流脱体貌绰约。琼枝细截付云厨，香饭吹来对雪嚼。道仙人，用心错，徒向深山閒采药。饥餐渴饮事平常，大道何曾有系缚。
挽逯光古
作者：僧大用
朝代：明

气宇自豪迈，孤超傲世时。冥鸿冲汉志，野鹤出尘姿。笔势云烟起，诗名草木知。论交三十载，死别抱长悲。
呈同社诸友
作者：僧天祥
朝代：明

君住峰头我水濆，相思只隔一孤云。夜灯影向空中见，晨磬声从树杪闻。咫尺谁知多役梦，寻常心似远离群。今朝偶过高栖处，坐接微言到夕曛。
哭宋士熙
作者：僧天祥
朝代：明

众山摇落日，那忍哭先生。老眼非无泪，深交最有情。人犹惜才调，天可厌聪明。书法并诗律，空留后世名。
寄南珍
作者：僧天祥
朝代：明

上人居处僻，心与石泉清。道在从违俗，身閒不用名。空阶松子落，雨径藓花生。怪得稀相见，年来懒到城。
暮春病怀
作者：僧天祥
朝代：明

落花满地雨丝丝，九十春光又别离。行乐送春犹有恨，那堪多病过花时。
梦里湖山为孙怀玉作
作者：僧天祥
朝代：明

杭城一别已多年，梦里湖山尚宛然。三竺楼台晴似画，六桥杨柳晚如烟。青云鹤下梅边墓，白发僧谈石上缘。残睡惊来倍惆怅，可堪身世老南滇。
榆城听角
作者：僧天祥
朝代：明

十年游子在天涯，一夜秋风又忆家。恨杀叶榆城上角，晓来吹入小梅花。
次韵惟心见寄
作者：僧天祥
朝代：明

世间无住著，林下且栖迟。映户幽光发，侵阶乱竹垂。老年销记性，馀习未忘诗。此意难为说，西峰道者知。
赠李生
作者：僧天祥
朝代：明

异域无亲友，孤怀苦别离。雨中春尽日，湖外客归时。花落青山路，莺啼绿树枝。从今分手后，两地可相思。
送僧归重庆
作者：僧天祥
朝代：明

东西千万里，来去一身轻。碧凤山前别，黄梅雨里行。江长巴子国，地入夜郎城。昔我经过处，因君动远情。
长安春日作
作者：僧天祥
朝代：明

何事长安客，春来思易迷。乐游原上草，无日不萋萋。
题虎丘寺
作者：僧天祥
朝代：明

东西两寺今为一，有客登临见断碑。剩水残山王霸业，苦风骏雨鬼仙诗。楼台半落长州苑，箫鼓时来短簿祠。盘郢鱼肠何处是，辘轳千尺响空池。
题龙关水楼
作者：僧天祥
朝代：明

此楼登眺好，终日俯平湖。叶尽村村树，花残岸岸芦。渔翁晴独钓，沙鸟晚相呼。何处微钟动，云藏岛寺孤。
慈济庵古井
作者：僧寒松
朝代：明
体裁：五言律诗

传自道方凿，源流正未央。军持晨自汲，石甃静生香。藓绕阶除古，碑沉岁月长。曹溪一滴水，弹指得清凉。
遥望点苍
作者：僧情浚
朝代：明
体裁：七言律诗

点苍山色势参天，归路遥遥自日边。出岫流云春满涧，嵌空积雪夏盈巅。峨眉南度愁情远，鹫岭西连望眼穿。万里到家成稳坐，六年因悟雪山禅。
北京永庆寺僧室联
作者：僧文然
朝代：明
体裁：联

石压笋斜出；岩垂花倒开。
闻鸡
作者：僧无文
朝代：明
体裁：五言律诗

一声天渐晓，野外独相亲。乍落城头月，旋飞马足尘。出关仍有客，起舞更无人。舜蹠分何易，闻声太息频。
寄仲翔外史
作者：僧机
朝代：明

天涯又索居，岁晏近何如。远水苍茫外，空山寂寞馀。老逢诸事懒，病觉故交疏。想见多闲暇，应修辅教书。
寄石隐
作者：僧机
朝代：明

古木积苍烟，空山夜悄然。遥知崖上月，独照病中禅。
梁王阁
作者：僧机
朝代：明

碧鸡飞去已千秋，闻说梁王曾此游。洞口仙桃迎凤辇，岩前官柳系龙舟。青山有恨人何在，白日无情水自流。岂识当时歌舞地，寒烟漠漠锁荒丘。
滇阳六景 其一 金马朝晖
作者：僧机
朝代：明

岧峣金马在城东，黛色苍凉淡墨中。画角声消残月白，阳乌影动早霞红。梁王去国荒丘在，汉将开边古道通。岂料长为南窜客，朝朝相对独为翁。
滇阳六景 其三 玉案晴岚
作者：僧机
朝代：明

山如玉案自为名，卓立天然刻画成。白昼浮岚浓且淡，高秋叠翠雨还晴。阴连太华千寻秀，影浸滇池万顷清。杖策何当凌绝顶，滇南一览掌中平。
滇阳六景 其二 碧鸡秋色
作者：僧机
朝代：明

碧鸡西望水天虚，漠漠秋光画不如。翠壁烟华摇浪处，丹崖树色著霜初。前朝有阁今游鹿，落日何人独钓鱼。却讶维舟湓浦上，芙蓉九叠看匡庐。
滇阳六景 其五 龙池跃金
作者：僧机
朝代：明

路入商山境更奇，玉皇坛畔有龙池。行逢柳色烟深处，坐看桃花水涨时。映日金鳞鸣拨剌，含风翠浪动沦漪。由来神物非人扰，变化云雷未可知。
滇阳六景 其六 螺峰拥翠
作者：僧机
朝代：明

螺峰近在滇城里，下有招提倚翠屏。雨后光含僧眼碧，云中色拥佛头青。层崖鸟度开天险，古洞龙潜閟地灵。自是幽深回俗驾，不须重勒北山铭。
滇阳六景 其四 滇池夜月
作者：僧机
朝代：明

滇池有客夜乘舟，渺渺金波接素秋。白月随人相上下，青天在水与沉浮。遥怜谢客沧洲趣，更爱苏仙赤壁游。坐倚篷窗吟到晓，不知身尚在南州。
滇阳六景·金马朝晖
作者：僧机
朝代：明

岧峣金马在城东，黛色苍凉淡墨中。画角声消残月白，阳乌影动早霞红。梁王去国荒丘在，汉将开边古道通。岂料长为南窜客，朝朝相对独为翁。碧鸡西望水天虚，漠漠秋光画不如。翠壁烟华摇浪处，丹崖树色著霜初。前朝有阁今游鹿，落日何人独钓鱼。却讶维舟湓浦上，芙蓉九叠看匡庐。山如玉案自为名，卓立天然刻画成。白昼浮岚浓且淡，高秋叠翠雨还晴。阴连太华千寻秀，影浸滇池万顷清。杖策何当凌绝顶，滇南一览掌中平。滇池有客夜乘舟，渺渺金波接素秋。白月随人相上下，青天在水与沉浮。遥怜谢客沧洲趣，更爱苏仙赤壁游。坐倚篷窗吟到晓，不知身尚在南州。路入商山境更奇，玉皇坛畔有龙池。行逢柳色烟深处，坐看桃花水涨时。映日金鳞鸣拨剌，含风翠浪动沦漪。由来神物非人扰，变化云雷未可知。螺峰近在滇城里，下有招提倚翠屏。雨后光含僧眼碧，云中色拥佛头青。层崖鸟度开天险，古洞龙潜閟地灵。自是幽深回俗驾，不须重勒北山铭。
闻笛
作者：僧机
朝代：明

夜深吹笛是谁家，独倚高楼月欲斜。塞上春情无赖甚，那堪又听落梅花。
除夕
作者：僧机
朝代：明

昔闻蘧伯玉，行年六十化。吾道竟如何，悠悠日又夜。
雪夜偶成二首
作者：僧机
朝代：明

画角声残曙色迟，雪花如掌朔风吹。吟中二十年三昧，未了梅花一首诗。定起闲吟独倚阑，朔风吹面雪漫漫。修心不到梅花地，耐得山中一夜寒。
雪夜偶成二首·其一
作者：僧机
朝代：明

画角声残曙色迟，雪花如掌朔风吹。吟中二十年三昧，未了梅花一首诗。
雪夜偶成二首·其二
作者：僧机
朝代：明

定起闲吟独倚阑，朔风吹面雪漫漫。修心不到梅花地，耐得山中一夜寒。
辱张侯以长句送归清晖轩小隐勉尔奉酬颇深劝驾
作者：僧真弘
朝代：明

张侯久发空门心，肘后掷去累累金。自是人间不得意，却来方外寻知音。常住楞伽山一坞，不远城郭犹尘土。望见尧峰霄汉间，紫芝黄鹤谁为伍。同蜡登山屐两双，重开绝壁云中窗。宰官不现当年相，居士从知旧姓庞。负米捐金良不惜，剪拂孤松挂孤锡。巑岏凿构无数椽，丹青薜荔空山寂。孔雀函前照慧灯，宝云泉水清如冰。出世住世俱称佛，无发有发同为僧。支郎室里天花积，虚席淹留谢安石。远公开社白莲上，醍醐独设陶元亮。张侯知识非常人，建得功名谁是真。不如精进山中业，或能一悟超千春。
溪行即事
作者：僧若溪
朝代：明
体裁：五言律诗

自得孤云意，遂为溪上行。閒开飞瀑影，忽送过滩声。渔网夕阳静，人家秋树清。沙鸥相顾起，应笑独游情。
游悬空寺
作者：允宜山人
朝代：明
体裁：五言律诗

才入招提境，便空尘世情。慈云环座拥，慧日就窗明。花落优昙钵，佛传无尽灯。何当被衲去，彼岸一先登。
赠画师朱叔重
作者：元净
朝代：明

吾邦会稽山水府，万壑千岩如米聚。平生痴绝顾虎头，道中应接亦良苦。至今清响若耶溪，童子山僧惟杜甫。近代乃有高尚书，时过云门吐奇语。麦秧天气小蓝舆，移将长松在缣楮。高标远韵不复见，寂寞溪山但风雨。朱君叔重吴下来，示我小图云一缕。乾坤秀气皆可得，李郭董米开门户。林梢出没烟雾中，山骨隐显带洲渚。江南生意半□□，天真平淡此为愈。君诚破笔书万卷，魏国风流敢相许。如何叔重心好古，布袜青鞋独艰阻。明年须偿司马约，绿水青猿宿天姥。老我尚堪歌胜游，艺苑词林期一补。
重九
作者：元净
朝代：明

旧日重阳节，唯寻面米春。忽经时到眼，但觉老随人。白发虽多难，黄华不厌贫。登高本无意，踪迹愧红尘。驰驱逢九日，牢落是今朝。故旧俱沦丧，人情转寂寥。把菊难为醉，囊萸兴自消。江乡独无赖，风雨暗萧萧。
重九·其一
作者：元净
朝代：明

旧日重阳节，唯寻面米春。忽经时到眼，但觉老随人。白发虽多难，黄华不厌贫。登高本无意，踪迹愧红尘。
重九·其二
作者：元净
朝代：明

驰驱逢九日，牢落是今朝。故旧俱沦丧，人情转寂寥。把菊难为醉，囊萸兴自消。江乡独无赖，风雨暗萧萧。
水调歌头·蛾眉亭
作者：元卢摰
朝代：明
体裁：词

亭榭踞雄胜，杖屦踏烟霏。山灵听足春雨，忙遣暮云归。我欲天门平步，消尽江涛馀怨，尝试问冯夷。何物儿女子，刚道似蛾眉。雁行斜，松影碧，橹声微。一齐约下，风景莫是为湘累。政有玉台温峤，未暇燃犀下照，贪著芰荷衣。好在初明观，重与故人期。
前巡幸歌二首
作者：元善
朝代：明

翠华摇曳转龙荒，宣府离宫面面长。代马繁缨悬广室，胡姬妆镜挂连房。铁柱旌旗白昼悬，浔阳烟火上薰天。羽书夜报鹰房里，骏马朝鸣虎帐前。
闲居二首
作者：元善
朝代：明

落落新榆宅，深深细柳村。出门逢鸟雀，归院见鸡豚。碧窗红药砌，青简绿牙签。花落莺啼树，风回燕入帘。
游龙翔寺
作者：元宣
朝代：明

飞桥北上转光风，窈窕慈云接故宫。麟趾不来行殿废，龙光还在御床空。岩廊万象丹青合，楼阁诸天锦绣同。几度残钟敲落日，老僧犹泣鼎湖弓。
题铁柱
作者：元宣
朝代：明

湖上波涛一剑空，冶金留取镇龙宫。八方灵索悬坤轴，万古苍标定劫风。不用断鳌扶四极，谁令铸鼎象群凶。登真未了神仙事，累代方知济世功。
山中四咏
作者：元鹏
朝代：明

我爱山中春，苍崖鸟一声。
桃花源里住，罕见问津人。
我爱山中夏，空冥花雨下。
行吟屐齿肥，树色丽四野。
我爱山中秋，黄云稻正稠。
铎声连振起，镰子刈禾头。
我爱山中冬，冰澌叠乱封。
地炉无品字，一榻冷千峰。
初夏书怀
作者：先竹深府君
朝代：明

黄个啼暖隔江村，嫩绿团阴暗小门。昨夜茅檐雷过雨，阶前添鹂箨龙孙。
挽徐敏叔
作者：先竹深府君
朝代：明

一卧春风竟不回，邻舂罢相寝门哀。南州诗礼遗家教，中论文章负大才。芸叶堕香书室掩，烛花飞影穗帷开。青山数亩松千树，愁绝心知挂剑来。
挽徐敏叔
作者：先竹深府君
朝代：明
体裁：七言律诗

一卧春风竟不回，邻舂罢相寝门哀。南州诗礼遗家教，中论文章负大才。芸叶堕香书室掩，烛花飞影繐帷开。青山数亩松千树，愁绝心知挂剑来。
江上即事三首
作者：先竹深府君
朝代：明

芸草吹香扑研屏，远峰数点隔江青。门前梦绝征书扰，闲坐南薰注六经。晚江如画晚山孤，万顷烟波一钓徒。纵有羊裘休浪著，客星昨夜照东吴。山高月小水迢迢，断岸微茫夜寂寥。三国英雄谁复在，船头烟浪坐吹箫。
江上即事三首·其一
作者：先竹深府君
朝代：明

芸草吹香扑研屏，远峰数点隔江青。门前梦绝征书扰，闲坐南薰注六经。
江上即事三首·其三
作者：先竹深府君
朝代：明

山高月小水迢迢，断岸微茫夜寂寥。三国英雄谁复在，船头烟浪坐吹箫。
江上即事三首·其二
作者：先竹深府君
朝代：明

晚江如画晚山孤，万顷烟波一钓徒。纵有羊裘休浪著，客星昨夜照东吴。
赏牡丹呈席上诸友
作者：先竹深府君
朝代：明

国色天香映画堂，荼蘼芍药避芬芳。日熏绛幄春酣酒，露洗金盘晓试妆。三月繁华倾洛下，千年红艳怨沉香。看花判泥花神醉，莫惹春愁点鬓霜。
送徐守民归浙之常山
作者：先竹深府君
朝代：明

壮游湖海几经年，老气凌云雪满颠。诗思已成芳草梦，归心又上木兰船。长亭人折春前柳，驿路梅开雪后天。万壑千岩旧形胜，酒樽茶灶向谁边。
送汤公子（胤绩），应荐之京
作者：先竹深府君
朝代：明

襄武家风迥出群，奇才能武又能文。剑锋足压三千士，笔陈还驱十万军。银管绿沈新草檄，丹书卢矢旧铭勋。临风自顾长缨在，醉袂苍茫欲赠君。
题海棠白头翁便面次韵二首
作者：先竹深府君
朝代：明

绿草成茵一径幽，芳园日晚罢春游。海棠如雨啼花鸟，似怨东风白了头。山禽原不解春愁，谁道东风雪满头。迟日满栏花欲睡，双双细语未曾休。
题海棠白头翁便面次韵二首·其一
作者：先竹深府君
朝代：明

绿草成茵一径幽，芳园日晚罢春游。海棠如雨啼花鸟，似怨东风白了头。
题海棠白头翁便面次韵二首·其二
作者：先竹深府君
朝代：明

山禽原不解春愁，谁道东风雪满头。迟日满栏花欲睡，双双细语未曾休。
吊萧廉泉阖门殉节
作者：光容
朝代：明

保康城头悲风起，一万贼兵渡江水。姚家伪帜白云屯，斯民如汤沸未止。但令满耳闻呼号，大尹何在开门逃。白头老尉更楼坐，芒干牛斗有霜刀。选择健儿躯干好，痛哭陈词严征讨。臣职卑小臣力微，三里孤城涂肝脑。圣主有臣臣有子，与妻及妇同日死。天意犹存八岁孙，生自森严戈戟里。次子匍匐东粤来，痛收忠节遗支骸。沙场莫笑征行苦，几见微官著大才。
抵宁州
作者：光容
朝代：明
体裁：五言律诗

自鼓章门棹，春风半月间。花开艾子国，梦入皖公山。隔岁音书断，余生富贵悭。高吟成独坐，对酒一酡颜。
中秋
作者：全元立
朝代：明
体裁：五言律诗

桂白河光净，琳宫景物新。尊前同醉客，笛里未归人。塞迥流天籁，山高控月轮。有怀浑不寐，玉露欲沾巾。
客至
作者：全元立
朝代：明
体裁：七言绝句

问字相过馔草亭，呼儿看笋觅鱼腥。农家自笑无供给，止有南山万仞青。
岁暮述怀
作者：全元立
朝代：明
体裁：五言律诗

为客经残腊，归家梦未成。西风一夜雨，白发满头生。世路空劳役，乡园久系情。江梅多意态，相向竹篱横。
拟古
作者：全元立
朝代：明
体裁：古风

相思欲断肠，香魂渺相隔。落月如有情，清光下瑶席。郎唱采莲歌，妾鼓木兰楫。同行不同归，西风乱霜叶。
湖边晚泊
作者：全元立
朝代：明
体裁：五言律诗

落日荒城外，栖乌匝树阴。江空浮月早，山暝薄岚深。远火惊村吠，归舟咽橹音。乡心正愁绝，飘泊动孤吟。
灵之祥
作者：全元立
朝代：明
体裁：六言诗

帝受命应天机，资坤元定二仪。懿母后承令基，德婉婉容祁祁。扶天纲植地维，翊圣躬式民彝。阴阳和庶物熙，皇业昌万国愉。轨周姒湛玄禧，伸西游骖云螭。徽音垂百世师，臣稽首扬珉词。
送章参军之任丽江
作者：全元立
朝代：明
体裁：七言律诗

燕台十月霜林晓，话到滇南入路岐。舟带西风帆势饱，衣沾落叶雁声迟。沙江流水斜侵郭，汉服居民半杂夷。君去幕中勤佐理，从来徭俗更浇漓。
邸中闻雁
作者：全元立
朝代：明
体裁：七言律诗

短发玄书病自裁，清霜白雁几行回。一年归梦惊风起，此夜边声带月来。淮海片云秋共薄，江城残角暮同哀。潇湘千里家何处，冻雨西窗首重回。
僧舍对榴花有感
作者：全大训
朝代：明
体裁：七言律诗

桃李开时泛别艖，禅林又见石榴花。十年九客天中节，一夜千回梦里家。驴背陆沈诗世界，蟹螯寥落酒生涯。乡心欲碎浑难诉，寄语方塘两部蛙。
春莫江行望留都作
作者：全大训
朝代：明
体裁：七言律诗

荼蘼花满大江边，冉冉香风送客船。京口潮翻三岛雪，石头春锁六桥烟。芦汀棹转鼋犹曝，柳岸罾开鳞正鲜。会向金陵瞻王气，苍茫宫树老啼鹃。
雨中山行
作者：全大训
朝代：明
体裁：五言律诗

岩花飘路湿，溪燕引雏双。密树常留雨，飞泉半入江。人家乌石岭，鸟道碧油幢。欲谱淋铃曲，愁城未肯降。
京口访王翼明遂辱三山之约
作者：全大震
朝代：明
体裁：古风

金沙舳舻千万艘，孤舟夜惊江怒号。朝登浮图触鳌背，神仙不来为我曹。城西故人有王大，散步寻之正愁坐。指天画地感慨同，相怜不异淮阴饿。汝家亦有三山乎，若醉莫怪全生粗。登临原是丈夫事，还期努力麒麟图。
京邸步侯汝戡见留小酌韵
作者：全大震
朝代：明
体裁：五言律诗

静榻寒尤下，閒门昼亦扃。烘春延杂卉，聚海馔群腥。蒋诩容开径，扬雄独勘经。片时成古道，端不愧沈冥。
加飧
作者：全大震
朝代：明
体裁：五言律诗

每慕安贫语，何人与论安。狂来能扪虱，愁绝即加飧。貂毳嗟寒计，风霜吊旅翰。四方非靖日，生事未宜完。
南阁成志喜
作者：全大震
朝代：明
体裁：七言律诗

斋阁新成逸兴长，倦游心事合商量。屋梢明月低还见，树顶危巢逼不妨。乞巧未堪陈几簟，窥林已足管牛羊。谁嫌四壁无馀物，犹喜高悬一鹔鹴。
古意
作者：全大震
朝代：明
体裁：五言律诗

相逢牛饮去，夜见斗芒寒。钓叟虹为线，屠家铁作肝。千金酬死易，一掷报恩拚。世上螬蜍辈，何曾挂舌端。
四言诗
作者：全大震
朝代：明
体裁：四言诗

饮食之精，草木之华。集我丹田，我丹所家。我丹伊何，铅汞丹砂。客主相守，如巢养鸦。培以戊巳，耕以赤蛇。化以丙丁，滋以河车。乃根乃株，乃实乃华。书炼于日，赫然丹霞。夜浴于月，皓焉素葩。金丹自成，曰思无邪。
家信至有浪传余已应吏牒者率此感示·其一
作者：全大震
朝代：明
体裁：七言律诗

蛾眉羞学汉宫弯，骨相宁参鹓鹭班。未得捧舆先改鬓，倘教受檄或开颜。那能手版论西爽，似有移文累北山。夙昔扊扅残火在，月明还伫大刀环。
家信至有浪传余已应吏牒者率此感示·其二
作者：全大震
朝代：明
体裁：七言律诗

陟屺残编泪眼零，空传家学是韦经。犠牛未悉登何庙，丘壑应须置此形。白玉堂中违故简，石窗峰顶忆青棂。可怜未报君亲意，只许江湖号客星。
归怀·其一
作者：全大震
朝代：明
体裁：七言律诗

兰亭禹穴阔音徽，万壑千岩几振衣。四海虚名原误世，十年丑妇解忘机。几闻白石歌来烂，巳惜朱颜镜里非。不厌避人幽意在，何时管领钓鱼矶。
归怀·其二
作者：全大震
朝代：明
体裁：七言律诗

竹边开牖复诛茅，夜夜蟠虬杂怒蛟。客到寒云围蜡烛，酒深明月照山肴。何人强欲驯龙性，有主还须识燕巢。容易陆沈惊岁晚，新诗加意作推敲。
报国寺双松
作者：全大震
朝代：明
体裁：七言律诗

神人移植自徂徕，岂是秦廷受爵材。秃顶卧筛凉夜月，低柯舞衬碧阶苔。风霜多日随身饱，鳞甲从人对面猜。万壑寒涛鸣谡谡，双龙长护帝城隈。
拟皖城贼遁奏捷志喜同留部诸公作
作者：全大震
朝代：明
体裁：五言排律

不常忧喜态，言捷便欣然。北上音何缓，南来膝屡前。骏功驰赫濯，文德协重玄。草泽终麋骇，山河自砺镌。桐陂张胜垒，皖口压雄川。断后曾临操，坚中故骋权。股肱分要辅，汤沐枕骈肩。群丑俄成啸，诸城乍警弦。久县帷幄剑，数假便宜笺。仍有王师战，宁论国钺虔。捣巢停石画，间党沮钩连。出没浑难测，来回杳莫牵。神机贵尊俎，妙算后戈鋋。直赖钟簴福，还惟社稷缘。稍防蹂晋豫，复截闯秦汧。穷蹙那知地，狂奔永逆天。游魂迷凇雾，野烧等飘烟。王气原留楚，欢声径达燕。宵衣需泮献，露布走星传。横赐倾周宝，崇酺狭汉钱。愿襄彝鼎业，磐石巩岩边。
故西川提举玉海李府君挽章·其一
作者：全大震
朝代：明
体裁：五言律诗

吏隐何工拙，驰驱蜀道难。锦江回大篆，盐井烛馀寒。靴舄宁留犊，巾车几到官。茂陵有遗草，好付所忠看。
故西川提举玉海李府君挽章·其二
作者：全大震
朝代：明
体裁：五言律诗

款客中山瓿，先教主不醒。斯文谁后死，大雅竟沈冥。肃见元龙礼，愁占太白星。六峰凭几处，便作异常青。
春日集陆伯奋东楼
作者：全大震
朝代：明
体裁：七言律诗

委巷层城瞰玉楼，登临春色共销忧。高来呼噏应须赋，阔处湖天别有洲。投辖肯教虚座上，捉刀若个在床头。欲拚十日平原饮，酒力来朝未可谋。
有家
作者：全大震
朝代：明
体裁：五言律诗

荒荒掷岁华，三载荡天涯。狼藉移双鬓，间关散五蛇。砧催南浦怨，风送北堂嗟。梦转鸡鸣候，犹知是有家。
李克振新葺书楼喜赠
作者：全大震
朝代：明
体裁：七言律诗

莫问仙源几处花，花枝艳处即君家。楼檐猎猎支风软，桥板低低趁水斜。来去一年新社燕，荣枯五色故侯瓜。登高须仗兴公赋，雉堞时容睨海霞。
舟中作
作者：全大震
朝代：明
体裁：五言律诗

极想支机石，时乘破浪帆。精强虚竹杖，潇洒换春衫。鹳雀高忘倦，鸬鹚急带馋。惊心惟一剑，终夜不安函。
苦忆
作者：全大震
朝代：明
体裁：五言律诗

久作无家梦，何堪两地身。小驹丝系命，祖母鬓吹银。霜气催归兴，灯花绐喜神。故园当菜熟，堂上是何人。
谢侯十二汝容秘书屡见招寻兼于尊公中宪追国士之感附见末韵
作者：全大震
朝代：明
体裁：七言律诗

尊酒招寻夜似年，夷门主道倒还颠。春依榾柮炉边煖，霜烂芙容匣底鲜。楚调章章逢世难，浮生日日为人怜。竹林曾叹山河邈，知己悲鸣倍惘然。
赠汝戡·其一
作者：全大震
朝代：明
体裁：七言绝句

镆耶一片向谁明，击筑声中见不平。匹马斜阳殊作侠，过从长是问侯生。
赠汝戡·其三
作者：全大震
朝代：明
体裁：七言绝句

狂驰直任百年中，燕市流行气作虹。草莽文章终孟浪，防将时事忤三公。
赠汝戡·其二
作者：全大震
朝代：明
体裁：七言绝句

天家大事万年筹，龟坎蜗庐足自谋。解道安危诸老在，如今杞国费谁忧。
送万履安下第归明州四首·其一
作者：全大震
朝代：明
体裁：古风

鲲鱼起海水，瞬息千万里。偶然意不得，良亦嗒然巳。钧弩在我手，摧撞胡遽靡。达人营实腹，志士拊空髀。咄咄深源生，终焉资笑耳。
送万履安下第归明州四首·其三
作者：全大震
朝代：明
体裁：古风

昔闻高贤心，登用乃滋惧。张罗网四海，章满公车路。逆旅占扫人，荷甑有不顾。何至企同时，起家但词赋。远大论乐生，荣名宜少慕。
送万履安下第归明州四首·其二
作者：全大震
朝代：明
体裁：古风

云间每栾栾，始平比寥寥。余最负世僇，凶闵亦荐交。踸踔京邑尘，玄亭莫解嘲。仗子小吐气，秋空摩健雕。相与望浮云，遂可屏牢骚。复赖兹弦器，为君中夜操。二三弟兄情，庸得昧久要。
送万履安下第归明州四首·其四
作者：全大震
朝代：明
体裁：古风

礼称重其死，余生殊味寡。内亏罔极义，外负金石雅。自献七见则，饮泣辇毂下。君来颇复同，报罢惜董贾。起舞春风颠，侘傺空自写。区区将母情，尔我一致也。水西丈室地，会有比肩者。
酒坛峰歌
作者：全大震
朝代：明
体裁：古风

山峰隗俄矗一个，我受其朝如受贺。太常修斋殊少日，曲部新拜尚书大。将无其下即糟丘，安置风流酒人座。峰下会起黄公垆，峰前试唤刘白堕。嗟我中年苦酣放，那能咄咄书空坐。隐几醄酕万古醺，横窗酩酊千春过。不妨自作醯鸡目，取便亦宜葛巾涴。砭耳双柑逐众携，埋身一锸随方荷。卧销游丝并白日，醉向湘灵同楚些。却笑咿吾闭户生，尚无邻眼来窥破。
采莲曲·其一
作者：全大震
朝代：明
体裁：词

大把荷花细把挐，不愁船小日西斜。香风吹得郎心转，梦也应须一到家。
采莲曲·其二
作者：全大震
朝代：明
体裁：词

菱花秀出叶丫丫，翠盖过头戴到家。叶叶裁为侬袖子，只馀侬面作荷花。
天门
作者：全天叙
朝代：明
体裁：七言律诗

山腰石裂翠微开，不放红尘下界来。老树托根何岁月，群仙驻足尽楼台。金支倒射晴溪晚，珠箔轻闻雨洞雷。鹤驭鸾笙渺何许，凌风好进紫霞杯。
宁国与史郡公登北楼
作者：全天叙
朝代：明
体裁：五言律诗

自昔宣城守，青山独有缘。捲帘通晚翠，把酒滴吴烟。婚嫁含情切，功名治郡先。閒庭双鹤好，爱客舞蹁跹。
晓望
作者：全天叙
朝代：明
体裁：五言律诗

岩壑开新霁，清容倍可怜。云中闻水碓，竹里出炊烟。捷鼠穿松径，饥乌啄芋田。闵农知感激，瘠土幸丰年。
杜郡丞辞官书来有放鹇语吟以口号
作者：全天叙
朝代：明
体裁：七言律诗

日共儿童盼使君，清淮水接海东云。好从物外閒司马，来讯山中旧广文。放却白鹇真早计，养成苍鹿故同群。题书结想千馀里，只对烟霞与夕曛。
暮春即事
作者：全少光
朝代：明

经时浑暖候，映日有青枝。花落蜂犹恋，春归草不知。竹苞仍个个，柳线亦丝丝。独忆深闺里，柔风入暮时。
雨夜
作者：全少光
朝代：明

终宵疏雨滴心头，点点离情点点秋。怪道旧衣思旧日，且将新线结新愁。
寄题玉山草堂
作者：全思诚
朝代：明
体裁：七言律诗

草堂中人天下奇，昔闻卢鸿今见之。鲸牙已出沧海底，凤雏犹隐昆山陲。村醪醉客飞凿落，竹床卧月吹参差。相知何必曾相识，画里题诗寄所思。
次云林韵寄孙君实
作者：全思诚
朝代：明

腐儒笔耕岂谋生，与世濩落独高情。绿尊有酒谁共醉，素琴无弦聊自横。湘廉在钩月当户，羌笛恼人花满城。幽居不知春事尽，见客只言诗未成。
送王元章北游
作者：全思诚
朝代：明

我从越中归，山水犹在眼。贺湖天寒水鉴净，禹穴木落云气暖。梦中往往复登临，万壑千岩姿萧散。故人山水窟中来，题诗直上姑苏台。酒酣目力隘宇宙，少年笔阵排风雷。谢公屐齿小吴越，北望中原更奇绝。终南太华青未了，桑乾之阴多积雪。送君出门歌远游，自笑把锄空饭牛。功成归来尚黑头，访子却觅山阴舟。
题赵魏公秋林晓行画卷
作者：全思诚
朝代：明

王孙爱画心独苦，下笔天机妙今古。凉风萧萧凉日落，蹇驴载我出林莽。黄叶打头秋满身，青山对面如故人。不须觅句灞桥雪，何用旅食京华春。忆昔玉堂供奉日，一二词臣同夜直。青绫被冷露华浓，金莲烛残河汉没。鸡栖树底声喔喔，鹤立螭坳望珠箔。凫緌散乱不成双，归老林泉有余乐。临风掩卷老泪落，此画此人那可作。
江口浮空阁
作者：全淳
朝代：明
体裁：七言律诗

乘兴登临意爽然，岩阿悬构一壶天。隔村鸡犬芒鞋底，绕屋云山竹榻前。更想高飞还跨鹤，若能住久即成仙。柴门分付深深闭，祗恐行云搅客眠。
秋日天王寺访杨伯翼不遇
作者：全淳
朝代：明
体裁：七言律诗

寒林十里听秋声，踏入寒莎路几层。云堕松梢邀过客，霜酣枫叶卧高僧。溪舟兴尽怜空返，邻酒呼来醉未能。落日满山归去急，何时挥麈共禅灯。
蒙山
作者：公一扬
朝代：明
体裁：七言绝句

芙蓉千叠绕银河，秀出东蒙翠不磨。好是春来新雨过，石华香结白云多。
蒙山叠翠
作者：公跻奎
朝代：明
体裁：七言律诗

名山高并已无多，此去遥天能几何。雨过烟光明翠黛，日斜树色映青螺。斗牛森列仙峰近，虎豹参差鸟道讹。安得拂衣凌绝顶，白云丛里发长歌。
习家池
作者：公鼐
朝代：明
体裁：七言绝句

岘首岧峣汉水长，习家烟树野亭荒。羊公流涕山公醉，并立残碑卧夕阳。
出戒坛北行岢罗山道遇雨小憩村家
作者：公鼐
朝代：明

路转瑶坛背，阴崖石更奇。前峰堆冒絮，过雨扬游丝。暂问油囊酒，旋铺马鬣棋。却因争席处，转畏野人知。
南楼
作者：公鼐
朝代：明
体裁：七言绝句

十二楼开列玉京，分明天上落层城。檐前寂寂三珠树，半夜鹤飞枝上鸣。
南竺感旧
作者：公鼐
朝代：明
体裁：五言律诗

钟磬重岩里，楸梧乱石间。水穷仍见水，山近却无山。感慨因怀旧，淹留为爱闲。自嗟尘网系，虽倦不知还。
唐蒙有丝
作者：公鼐
朝代：明
体裁：四言诗

唐蒙有丝，不可以缝。戴星有谷，不可以舂。天有匏瓜，其谁食之。海有昆布，其谁衣之。飞鸟依人，不可与语。嘉树蔽身，不可与处。鹤飞于天，其鸣在阴。鱼沈于渊，其潜在深。
子夜夏歌二首
作者：公鼐
朝代：明

驰辉入朱明，汤风庭中满。欢情如敲冰，易消复易断。青莲如华盖，明珠朝露鲜。风来荷盖侧，珠亦不成圆。
子夜夏歌二首·其一
作者：公鼐
朝代：明

驰辉入朱明，汤风庭中满。欢情如敲冰，易消复易断。
子夜夏歌二首·其二
作者：公鼐
朝代：明

青莲如华盖，明珠朝露鲜。风来荷盖侧，珠亦不成圆。
岢罗陀诗
作者：公鼐
朝代：明
体裁：七言绝句

一冈中断水分流，茅屋乘岩万树幽。宛转桃花堪问讯，莫教容易放渔舟。
归田杂咏·其一
作者：公鼐
朝代：明
体裁：古风

导汶自艾山，南流达新甫。东蒙配岱宗，其首挈邹鲁。一山一水间，幽胜略可数。薄营本荒陬，芟除辟宿莽。双溪作襟带，连冈若环堵。结屋八九间，开径数十武。欹仄植亭栈，夷旷筑场圃。畚锸连朝昏，胼胝易寒暑。但求静者便，不厌作者苦。
归田杂咏·其三
作者：公鼐
朝代：明
体裁：古风

远游得暂归，机事久方释。渐与朝市远，转恋林野寂。田畴日以亲，风雨颇相习。农人告及春，欣然顾袯襫。负杖桑阴午，荷锄麦陇夕。绕屋榆烟暝，隔水梨花白。远目任纵横，安步随偃息。一区安蓬蒿，一盂饱橡栗。溪山本不廉，琴酒堪自适。
归田杂咏·其二
作者：公鼐
朝代：明
体裁：古风

避地恐不深，吾必在汶上。旷野多平畴，游目足自广。南冈一握中，林麓稍森爽。石壁拓精舍，石门斸新壤。阳崖连阴峰，遨游惬心赏。呼儿荷铫耨，携俪治绩纺。既欣禾豆登，复见桑麻长。八口可无饥，亦足代禄养。岂必规达人，庶几屏尘想。
拟杜遣兴
作者：公鼐
朝代：明
体裁：古风

人苦不知足，有愿何终极。当其入天门，犹未厌羽翼。一朝成蹭蹬，唾井无复惜。昔日李将军，灞亭人不识。
掖县道中
作者：公鼐
朝代：明
体裁：七言绝句

齐疆行尽海云生，处处看山自问名。麦秀渐渐桑柘绿，马头不见曲侯城。
明湖独眺
作者：公鼐
朝代：明
体裁：七言绝句

窄岸平桥万柳斜，半城春水半人家。东风吹雨宵来急，一片乡心到海涯。
望蒙山吟有寄
作者：公鼐
朝代：明
体裁：古风

蒙山秀出东海边，海上白云相与连。昼倚晴峰望五岳，夜凌绝磴攀青天。月明正照峰头树，猿猱乱啼不知处。周围林麓接桑田，中有幽禽自来去。六月重阴爽若秋，初平牧羊在上头。拍手大叫空应振，振衣长啸万壑幽。齐鲁千里平如掌，俯视一气恒泱漭。眼底不生京洛尘，物外自有烟霞想。嗟君只在此山间，欲往从之溪路艰。豺狼昼出当道卧，一望使我摧心颜。燕客初成怀旧赋，山高鸿雁不得度。安能握手蓟门来，桃花正开春未暮。
栖霞邠都宫丘长春成道处
作者：公鼐
朝代：明
体裁：五言律诗

乘槎涉弱水，陟降迄仙都。石室谁开辟，丹台迹有无。十洲为近地，五岳识真图。坐听鸾笙晚，劳峰天外孤。
梁台遇雨
作者：公鼐
朝代：明
体裁：五言律诗

不见梁台月，孤亭暮雨昏。感时思艮岳，怀古问夷门。苑竹龙钟发，宫槐兔目存。星轺疏应接，白鸟对开尊。
济河道中
作者：公鼐
朝代：明
体裁：五言律诗

汶水南通楚，清河北带齐。故山云淰淰，长路草萋萋。野旷秋天阔，峰高夕日低。前村疑渐近，转盼暝烟迷。
渡卢沟入西山南境
作者：公鼐
朝代：明
体裁：五言律诗

尘拥卢沟道，山看日近斜。下汀辞塞雁，立岸忍秋花。绀宇分编户，青帘半酒家。东南通物力，粒食任荒沙。
游沂山百丈崖歌
作者：公鼐
朝代：明
体裁：古风

北海先生爱名山，携余同瞰沂山百丈之飞泉。五岳之外有副岳，东西两岱同巍然。飞泉上从绝顶出，凌空中界两山间。谁使岷江能逆折，谁取龙门为倒悬。阳侯鼓势直奔海，列阙垂光横亘天。巨灵手挽汉津落，箕斗移向岩石边。吴门练影千万丈，挈来倒挂齐都前。不知香炉在何处，恍然身在匡庐巅。晴空白昼无纤翳，雷声砰磕响重渊。滴沥如丝浡如雾，垂珠馀沬流溅溅。我来四月雨初霁，草绿松青生紫烟。飞瀑豁心风满耳，爽如秦人酌我桃花源。脱帽振衣聊四望，员峤蓬莱如可攀。醉倾醇酒向君笑，静扫松枝石上眠。
潭柘南村
作者：公鼐
朝代：明
体裁：七言绝句

芙蓉村下绿溪环，刳木通流乱石间。十里浓烟松不断，隔林钟磬落前山。
秋夜
作者：公鼐
朝代：明
体裁：古风

河之水，清泠泠。漾月色，明空庭。对牛女，此夜情。愿为乾鹊飞青冥，相思宛转何时平。
秋歌
作者：公鼐
朝代：明

宵烛无余光，熠耀已在堂。萤光能几许，焉照妾中肠。
穆陵关
作者：公鼐
朝代：明
体裁：五言律诗

昔日齐侯履，南疆尽此封。诸山沂作镇，五岳岱为宗。霸国犹馀业，重关识旧踪。故园相去近，回首海云重。
至沂山寻百丈崖不及
作者：公鼐
朝代：明
体裁：五言律诗

盘行历叠嶂，峻极抗危峰。不忝名东岱，何妨失汉封。弁云螺黛敛，海气蜃楼重。更问飞泉处，西岩接万松。
苑北水关小寺
作者：公鼐
朝代：明
体裁：五言律诗

净域青莲会，明湖玉镜游。水源分太液，客至自瀛洲。顿起濠梁想，疑来洞壑幽。弄珠乘月去，晚吹觉新秋。
西郊有地名钓鱼台金主游历处
作者：公鼐
朝代：明

花石遗京入战图，燕门衰草钓台孤。不知艮岳宫前叟，得见南兵入蔡无？
过蒙阴旧城山家留饮
作者：公鼐
朝代：明
体裁：五言律诗

故堞依山麓，相传汉旧城。桑麻千亩遍，梧竹一村平。客醉迟归意，来希重别情。出门逢野老，重与话躬耕。
都城元宵曲·其一
作者：公鼐
朝代：明
体裁：乐府曲辞

躞蹀骅骝气正骄，垂鞭嘶过玉河桥。不知明月谁家怨，肠断楼中弄玉箫。
都城元宵曲·其二
作者：公鼐
朝代：明
体裁：乐府曲辞

内园汤火漫相匀，种得红梅放早春。莫向樽前吹玉笛，朝来愁杀赏花人。
岣岣崖
作者：公鼒
朝代：明
体裁：五言律诗

桥山西北寺，一谷隐千峰。曲折崖屏掩，高低门栈重。传觞猿饮涧，倚盖鹤巢松。小憩听泉久，东岩已暮钟。
题越上人临清轩
作者：兰以权
朝代：明

尘境不可居，飞锡傍流水。高槛接空溟，新绿涣如砥。孤影过寒鸿，悠然逝群鲤。所以川上人，于焉契斯理。卜筑拟幽栖，兼足浣尘耳。爱此春雨余，波光净禅几。
夏日
作者：兰廷瑞
朝代：明

终日凭阑对水鸥，园林长夏似深秋。槐龙细洒鹅黄雪，凉意萋萋风满楼。
枕上口占
作者：兰廷瑞
朝代：明

枕上诗成喜不胜，起寻笔砚旋呼灯。胆瓶滴取梅花水，已被霜风冻作冰。
题姮娥奔月图
作者：兰廷瑞
朝代：明

窃药私奔计已穷，藁砧应恨洞房空。当时射日亏犹在，何事无能近月中。
四时词·其一
作者：兰茂
朝代：明
体裁：古风

东风满院垂杨舞，料峭寒生袭金缕。起傍栏杆问海棠，忽惊飞鸟翻红雨。芳菲不为少年留，底用伤春易白头。却展茸茵坐花底，玉奴红袖奉金瓯。
四时词·其二
作者：兰茂
朝代：明
体裁：古风

湘帘卷上双钩玉，宝鸭沈烟散清馥。榴花带雨脱轻红，蕉叶含风展新绿。兰汤浴罢玉肌凉，牙簟纱厨清昼长。梦到可人谁唤起？一声啼鸟在垂杨。
望杨林泽
作者：兰茂
朝代：明
体裁：五言律诗

秋水涵空阔，登楼雨霁时。山低月上早，风细浪生迟。凫雁栖难定，鱼龙势莫窥。何人舟一叶，撑破碧琉璃。
山海关
作者：关圭
朝代：明
体裁：七言律诗

幽蓟东来第一关，襟澄沧海枕青山。长城远岫分高下，明月寒潮共往还。贡入梯航通异域，天开图画落尘寰。老臣巡历瞻形胜，追想高皇创业难。
报政还出庐山下见莳秧者
作者：关捷先
朝代：明

仙源万井绿云稠，风日清和东作优。石垄犁烟骄小犊，春林呼雨乱啼鸠。牧人已兆维鱼梦，太史将书大有秋。自笑心劳甘政拙，不耕吾已负先畴。
有欲得予姓名为寿撰者漫占谢之
作者：关捷先
朝代：明

高卧何如百尺楼，春生池草亦忘忧。管宁若傲先浮海，庞德惟知不入州。窥果石林猿和啸，看花樵径鹿同游。埋名深畏山犹浅，休道青门有故侯。
理琴
作者：关捷先
朝代：明

壶丘白日静，独坐抚瑶琴。谁识无弦意，明明太古音。花声冷晓露，石响戏春禽。相对人何处，清风满竹林。
花源图
作者：关捷先
朝代：明

玉莎瑶草碧芊芊，望入桃花别有天。闻说避秦来此地，不知归汉是何年。桑麻珑上随红树，鸡犬岩头恋紫烟。一自渔舟迷去路，更无人上问津船。
鹊踏花翻·落梅
作者：关键
朝代：明

澹沲琼妆，悠缟袂，临期肠断风流尽。怜伊似水年光，和梦心情，难忘林下风前韵。飘萧絮扑玉楼遥，迷离雪拥金炉近。借问玉貌，几时消损。笛声三弄空贻恨。未见杏靥梨涡，柳绵桃绶，早与春风趁。罗浮仙梦不堪追，夜寒月冷谁传信。
杨柳
作者：兴献王睿宗献皇帝
朝代：明

金丝缕缕是谁搓，时见流莺为掷梭。春暮絮飞清影薄，夏初蝉噪绿阴多。依依弱态愁青女，袅袅柔情恋碧波。惆怅路歧行客众，长条折尽欲如何。
听南岳六空上人弹琴
作者：冒愈昌
朝代：明

我闻唐时颖师宋义海，千载琴心应有待。开士于今岂后身，朱弦一曲鼓青春。春空云漠漠，春思生寥廓。于水见潇湘，于山见衡岳。弹为山水音，仿佛闻仙乐。仙乐冷冷行树中，慧鸟流音和晚风。虚言世上知音少，君自心如半死桐。
夜抵范丈人庄
作者：冒愈昌
朝代：明

谁道生还亦偶然，乡心不禁涕双悬。路从燕市三千里，人似苏卿十九年。月黑枫林疏出火，霜消茅屋晚炊烟。预愁身贱虚劳问，形影相将转自怜。
崔幼舆邀同孙伯观游珍珠泉
作者：冒愈昌
朝代：明
体裁：古风

我闻珠泉廿五年，今始来游意豁然。不异累累珠在贯，真同皎皎月初圆。欲问源从何处吐，孤亭俯瞰泉之浒。龙宫遂拟作珠宫，江浦仍兼为合浦。神女隋侯竞献奇，跳波溅沫总离离。寘将鱼目应难溷，探向龙颔秖自痴。坐对移时心骨冷，万山迥合开灵境。源流讵必苦相穷，人世由来皆泡影。
得林茂之书并诗
作者：冒愈昌
朝代：明

不谓三年别，能来一纸书。开缄如见汝，读罢转愁予。淮水月常在，秋风柳易疏。更怜诗句好，吟望意何如。
赋得鹫峰寺前残柳答吴非熊林茂之留别之作
作者：冒愈昌
朝代：明

执手城隅对黯然，西风残柳鹫峰前。曾笼红版桥头月，尚带清溪渡口烟。望去藏乌非往日，愁来系马复何年。因君欲折难为折，忍和新诗向别筵。
卜算子·漫成
作者：冒裔
朝代：明
体裁：词

欲行没行处，欲坐如何坐。冷冷清清一个人，只合随缘过。妄想总徒然，浩气休因挫。乐在逍遥散诞中，莫向人言饿。
满庭芳·山居避暑
作者：冒裔
朝代：明
体裁：词

山立檐前，水围堂下，千章乔木冲霄。炎风烈日，那得入吾巢。散发披襟安坐，棐茶上、炉火微烧。画阑外，兰芽似箭，竖放百千条。香飘。何必羡、金鱼玉带，待漏趋朝。有朋来对奕，月上松梢。胜负记偿酒债，醉须止、高卧冰绡。天方白、清凉无汗，酷暑已全消。
满江红·忆崇川白壁双琵琶
作者：冒裔
朝代：明
体裁：词

贺老琵琶，还要让、白三名手。记昔日、得全堂上，三吾亭后。四烛如山人不语，一轮晶饼明如昼。听四弦、轻拨唱沉垂，珠盘走。人已没，家园覆。止剩得，衰堤柳。笑一场大梦不堪回首。盛极必衰原至理，调高鲜和应难又。病阑珊、往事上心头，眉空皱。
扬子江
作者：冒起宗
朝代：明
体裁：七言律诗

长江十月咽波声，东下云帆似镜平。许国久知瓜五及，离家今见菊三更。瞿唐似马输奇险，巴峡如瓴纵逸情。菰叶落残梅信发，轩轩车马近芜城。
玉井亭登眺
作者：冒起宗
朝代：明
体裁：古风

高凉众山青簇簇，登高遐瞩仙山独。罗浮参立远献奇，铜鱼白马及山足。振衣绝顶群峰渺，人为胜夺天机巧。阆花不胜龙凤洲，瀛海分得蓬莱岛。晋代仙人潘茂名，丹炉药灶列从衡。雁行蛇窦精易理，出入二语契仙经。道士授以九转诀，飞鍊服食升天行。依山泠泠有玉井，石甃深碧渟且泓。照人须发若明镜，色如绀璧欺琳琼。仙源湮塞几经年，古迹漫漶名空传。太学好奇胜情具，顾而乐之陟其巅。攀藤辟藓周遭遍，徘徊曲磴浑忘倦。天划灵泉遗事呈，旧穴重开玉井见。甘香澄冽俨醍醐，松饭胡麻堪并荐。嵚崎共道此山好，雅尚多君恣幽讨。虚亭构结足夷犹，世上红尘清自扫。
辊绣球
作者：冠皑如
朝代：明

柳外袅晴丝，正晴日、迟迟停午。墙头曾见，去年携手，花前欸语。为伊忘却，绣窗鹦鹉。不奈韶光如许。对帘箔、几回凝伫。绿酒银灯，甚时欢聚。归来燕子休迟到，画桥飞絮。
秋夜吟
作者：冬橘女鬼
朝代：明
体裁：五言绝句

幽蛩响寒砌，白露堕寒石。独立看月明，不觉罗衣湿。
旦山避暑拟陶三首·其一
作者：冯一第
朝代：明
体裁：古风

筑屋俛城郭，时览物外清。闭户纳山影，开窗峰壑生。青青万古色，众动自虚盈。颇悟人境里，高怀自纵横。
旦山避暑拟陶三首·其三
作者：冯一第
朝代：明
体裁：古风

满阁绿阴生，纳凉适我情。好鸟坐檐角，细瞩句读声。偶影为欣赏，仰看木华荣。休夏且自恣，坦然思时名。
旦山避暑拟陶三首·其二
作者：冯一第
朝代：明
体裁：古风

结庐傍虬龙，树高千百尺。叶响吹江上，橘洲清历历。帆影参差去，北望洞庭极。
月夜取惠泉烹茶
作者：冯一第
朝代：明
体裁：五言绝句

瓶贮冰雪性，炉试蟹松声。手底矞云影，香分月气明。
野望
作者：冯一第
朝代：明
体裁：五言绝句

江岸閒行处，晴云澹一天。微风生远树，吹送渡头船。
游少林吟
作者：冯世宁
朝代：明
体裁：古风

罡风吹衣山雾黄，松身绕绕身欲僵。攀缘石磴险不上，举头还有青林冈。云霞远锁达磨寺，中有山堂说偈事。苍松偃蹇虬龙形，石上篆成霹雳字。江涛浪拥摘芦来，西域曾踏青莲台。一朝老坐少林石，五乳山峰生紫苔。山中秋月明如镜，山下清泉流不尽。禅心如月复如泉，野壑禽声天宇净。偶来此地一遨游，登临直上山之头。云林杳杳奇如画，恍若三岛与十洲。风声不闻仙已泯，掩霭云山真列盾。千崖扫石看名诗，古字苍苔如虬蚓。
卢襄一溪
作者：冯世雍
朝代：明
体裁：五言律诗

一道萦村曲，何年有此溪。微风生细浪，过雨失平堤。渔溆舟相续，仙源路不迷。幽栖我亦恋，梦绕石湖西。
赴滇南烟庄道中
作者：冯世雍
朝代：明
体裁：五言律诗

碧嶂千峰合，黄茅一径开。马从危石度，人自乱山来。暝树青溪湿，寒云白雁哀。漫停湘浦驾，遥望汉江台。
过洞庭湖
作者：冯世雍
朝代：明
体裁：七言律诗

楚客驱车过洞庭，天风飒飒吹湘灵。斜阳欲尽乱山碧，别浦远望飞烟青。南荒征旆倚明月，东郭草堂虚翠屏。浮槎万里泛牛斗，剑光白日秋空冥。
黄鹤楼六首·其一
作者：冯世雍
朝代：明
体裁：七言绝句

春明黄鹄绮筵开，风雨惊从海上来。却讶阴晴无定局，水波飞撼吕仙台。
黄鹤楼六首·其三
作者：冯世雍
朝代：明
体裁：七言绝句

汉阳城郭带青山，十里帆樯水浪间。风雨蘼芜春欲暮，豪吟遥对野鸥闲。
黄鹤楼六首·其二
作者：冯世雍
朝代：明
体裁：七言绝句

危楼千尺散波湍，云树离披水殿寒。欲采瑶华春又晚，一川风雨暗江潭。
黄鹤楼六首·其五
作者：冯世雍
朝代：明
体裁：七言绝句

波心小艇出还没，浪里双鸥去复来。倚杖闲观清转剧，呼童且进掌中杯。
黄鹤楼六首·其六
作者：冯世雍
朝代：明
体裁：七言绝句

南楼步屧趁高情，佛阁矶危远浪明。徙倚石阑纵吟眺，汉阳云树一舟横。
黄鹤楼六首·其四
作者：冯世雍
朝代：明
体裁：七言绝句

雨收云散暮天开，灯火城西客夜回。花露满身沾湿好，共疑拚醉曲江来。
黄鹤楼眺望
作者：冯世雍
朝代：明
体裁：古风

诸公暇日坐销忧，携壶直上黄鹤楼。乱云褰浪鸟长去，流霞落日情无休。金樽酌客不知数，白眼望天宁自由。夜深灯火下楼去，恍疑归路凌云浮。
与同志论学及暮春章有感·其一
作者：冯从吾
朝代：明
体裁：七言绝句

行藏用舍几人同，曾点原非鄙事功。一自咏歌归去后，乾坤何处不春风。
与同志论学及暮春章有感·其三
作者：冯从吾
朝代：明
体裁：七言绝句

箪瓢不改亦非贤，人不堪忧徒自怜。俗学不知吾性乐，丢过自己觅颜渊。
与同志论学及暮春章有感·其二
作者：冯从吾
朝代：明
体裁：七言绝句

信步蹻来自坦夷，何须沂水始相宜。风流不得前贤意，晋室清谈又足悲。
与同志论学及暮春章有感·其四
作者：冯从吾
朝代：明
体裁：七言绝句

鸢飞鱼跃在天渊，夫子安能不谓然。若使中间稍有物，任他行乐亦为偏。
偶书·其一
作者：冯从吾
朝代：明
体裁：七言绝句

朅来学问尚繁文，千古真传岂易论。试问此心空洞否，池莲窗草正芳芬。
偶书·其二
作者：冯从吾
朝代：明
体裁：七言绝句

朅来学问尚元虚，千古真传妄扫除。试问此身实践否，天心月到水成渠。
勉学
作者：冯从吾
朝代：明
体裁：七言律诗

寥寥圣学几多时，春色今看上柳枝。世路险夷浑是梦，人情反覆总成痴。希贤希圣千年事，不欲不为一念知。莫把岁华容易过，关闽濂洛是吾师。
戊申暮春讲学太华山中
作者：冯从吾
朝代：明
体裁：五言律诗

嘉会来乔岳，良朋喜共游。白云时去住，野鸟亦夷犹。雨霁千峰翠，春深万木稠。山灵真有待，吾道重千秋。
读书二首·其一
作者：冯从吾
朝代：明
体裁：七言绝句

切己工夫只恨少，会心言语岂须多。而今识得斲轮意，甘苦疾徐奈若何。
读书二首·其二
作者：冯从吾
朝代：明
体裁：七言绝句

轻言能悟即非悟，漫道无疑便是疑。终夜伊吾浑不寐，清风明月坐来时。
读割烹章·其一
作者：冯从吾
朝代：明
体裁：七言绝句

人生取与要分明，少不分明百事倾。一介莫言些小事，古今因此重阿衡。
读割烹章·其三
作者：冯从吾
朝代：明
体裁：七言绝句

野叟耕莘避世情，直将尧舜乐生平。假非一介严辞受，千载谁为辨割烹。
读割烹章·其二
作者：冯从吾
朝代：明
体裁：七言绝句

古今因此重阿衡，一介原来道匪轻。不是圣贤局面小，格天大业此中成。
读割烹章·其四
作者：冯从吾
朝代：明
体裁：七言绝句

千载谁为辨割烹，当年心事鬼神惊。吾侪有志希贤圣，肯把尘埃误此生。
和洪启进游崆峒岩
作者：冯仕琦
朝代：明

何事寻真羡十洲，崆峒奇胜倚天浮。泉流瀑布千溪润，云护丹丘万壑幽。壁上苍苔浑岁月，洞中瑶草度春秋。关门紫气峰头现，嵩室清虚眼底收。岭外春风摇皂盖，樽前柏叶映貂裘。使君问俗凭多睱，乘兴登临属壮游。
游崆峒
作者：冯仕琦
朝代：明

何年鬼斧开形胜，此日词人作壮游。吞壑岚光溟晓日，映岩树色澹清秋。高盘睥睨红尘断，绝顶徘徊紫气浮。纵览巨灵真法界，何须海上觅丹丘。
龙岩馆
作者：冯仕琦
朝代：明

诛茅搆馆嵯峨里，觉与人间烟火异。山色入帘千古青，霞光绕栋半峰紫。香生雪案树边花，凉彻藜床岩际雨。夜半起看经与书，灯光直射斗牛渚。
舟过仲祠下见先太仆手墨涕泪染毫成八韵
作者：冯伯礼
朝代：明
体裁：古风

舟维水市寒，远见任城暮。两岸积人烟，有祠祀子路。前阀垂丹青，后箧开铅素。惊看父手题，悲使儿魂仆。铮铮言可闻，簌簌泪如注。只今蒲绿深，何似淮黄怒。事嗟往境驰，政觉留神顾。怜予负笈趋，此去将谁遇。
古渡
作者：冯伯祯
朝代：明
体裁：七言绝句

有客新从古渡回，潮升潮落子陵台。沧江烟霭接天外，一笛晚风明月来。
吊罗将军死难诗
作者：冯伯禋
朝代：明
体裁：七言律诗

斗大孤屯是敌冲，虎旗飞渡白山峰。横尸万计名犹壮，坚壁三辰救不逢。力尽忠心随白刃，时危枯骨抱青松。只今义勇曾闻几，幕府须教上实封。
五磊寺濯锦溪
作者：冯元仲
朝代：明
体裁：古风

寻常花影何须濯，独有梅花心不落。谁将锦字洗清流，一片浮云填夜壑。石岂无言泉欲香，高高下下非穿凿。听得烟声万树笼，杖头何用夸行脚。
天仙子·寿某上人
作者：冯元仲
朝代：明
体裁：词

茆庵小结南山麓。瘦筇信步文溪曲。何事花雨碧空来，降天竺。诞金粟。出水莲根净似浴。香烟初透茶烟续。竹风乍度松风逐。蒲团兀坐老枯禅，被一襆。啜一菽。消过清閒时六六。
念奴娇·寿某广文
作者：冯元仲
朝代：明
体裁：词

长天一碧，泻清秋、人坐水晶宫里。此际钱唐风韵好，江上莼羹鲈脍。问字樽深，谈经席富，绛幄舒仙吹。频挥晋尘，风流不愧名士。遥想画舫寻游，西湖堤畔，十里烟波翠。蟾窟天香飘襟袖，当日春风桃李。范就苏湖，名传京洛，黄阁英贤最。雀衔鳣至，先生自此升矣。
法曲献仙音·寿某翁
作者：冯元仲
朝代：明
体裁：词

金粟香飘，银河影泻，秋色平分一半。濯秀清流，采芝玄圃，瑶池仙侣高燕。看觞咏，几巡遍，凉蟾照人远。名心倦。少年时、鸡坛争帜，觑破了、不识鱼文虫篆。海屋又添筹，喜朱颜、绿鬓未变。不染尘氛，但萧然、纶巾羽扇。倩麻姑搔背，听说蓬莱深浅。
浣溪沙·寿王母
作者：冯元仲
朝代：明
体裁：词

青鸟书来佳气浓。五云缭绕日华东。清操岁晚竞苍松。庭畔鸡窠窥稚子，檐前橘实坐仙翁。板舆花径日从容。
清道观桂花厅联
作者：冯元仲
朝代：明
体裁：联

窗虚五月六月寒，人在冰壶中酌酒；帘卷千山万山碧，客从图画里敲诗。
玉楼春·不睡
作者：冯元仲
朝代：明
体裁：词

邻妇窗前机杼轧。幽梦不成愁夜阔。黄昏直待早鸦啼，□□□声一百八。更听橐中鼯鼠黠。敲罢床头还又揠。晓来添白许多须，对镜看看难尽拔。
玉泉山寻望湖亭不见云已圮矣与友饮其址
作者：冯元仲
朝代：明
体裁：五言律诗

石梁过溪去，木末一孤亭。剩有阶苔碧，不知湖草青。闻曾留玉辇，因共倒银瓶。酣醉寻归路，桃源付窅冥。
蓦山溪·留春
作者：冯元仲
朝代：明
体裁：词

一宵风雨，断送春归去。醉里却多情，还欲向、东郊留住。游丝百丈，飞去又飞来，千万啭，鹧鸪声，都为追无计。韶华过尽，自有天公主。不道镜中看，双鬓影、星星如许。十年前事，回首尽伤心，蒙庄蝶，卢生枕，未解身何处。
送我入门来·天益山
作者：冯元仲
朝代：明
体裁：词

买山而隐，在彼空谷，小小诛茅葺屋。把土连云，负版登登筑。也有老松园果山花，问以堤北堤南竹。谁赐余、秫田酿酒，不空天之美禄。才贪半枕羲皇，爨下黄梁又熟。斯歌斯读。荷锸拥书，便了一生足。偶然与客咏新诗，却诗篇不留客不速。
青玉案·五日赠王令公
作者：冯元仲
朝代：明
体裁：词

浮碧山前衙退了。古县里、槐根老。把酒读书常到卯。觞泛菖蒲，彩缠筒粽，五花来竞巧。石榴花下宜男草。兰汤沐处占城稻。一片冰壶名誉早。笑指灵符，老农愿作，酣歌太平老。
青玉案·五日赠邑令杨公
作者：冯元仲
朝代：明
体裁：词

午风喜并兰汤浴。斗百草、艾人矗。角黍包金人百福。符画钗头，扇颁内府，家家养鸲鹆。浮碧枕于湖一曲。彩舟竞渡人如蔟。人民坐在华胥国，百子安榴，照眼欲明，好取多男祝。
乡旋留别区吉先朱昌藩
作者：冯元基
朝代：明

归心虽已切，未忍即离群。不觉三春暮，相将歧路分。花间馀落日，竹外隐行云。却惜莺声好，明朝空独闻。
增江道中
作者：冯元基
朝代：明

芳草碧凄凄，斜阳向客低。竹光摇古道，树色绕长溪。酒每村中醉，诗多骡背题。离家虽未久，又听子规啼。
宫花溪道中作
作者：冯元基
朝代：明

山北山南路正长，东风吹送野花香。数声啼鸟知春雨，一路归人背夕阳。溪水长年流不尽，岭云终日变无常。身逢胜迹应难遍，游思萧条转易伤。
海珠寺
作者：冯元基
朝代：明

长歌游宝地，延步爱清晨。烟气笼青阁，晴光转绿蘋。城边楼枕海，竹外鸟窥人。古殿焚香外，白云心所亲。野寺江天阔，萧疏台殿凉。青林依石塔，危槛等飞樯。暝色生寒树，滩声聒夕阳。看心兼送目，都使俗情忘。
海珠寺·其一
作者：冯元基
朝代：明

长歌游宝地，延步爱清晨。烟气笼青阁，晴光转绿蘋。城边楼枕海，竹外鸟窥人。古殿焚香外，白云心所亲。
海珠寺·其二
作者：冯元基
朝代：明

野寺江天阔，萧疏台殿凉。青林依石塔，危槛等飞樯。暝色生寒树，滩声聒夕阳。看心兼送目，都使俗情忘。
怀旧
作者：冯元翀
朝代：明
体裁：五言律诗

南郭怀陈子，痴狂亦可怜。尽将诗度日，不问橐无钱。落日寒城古，荒坟宿草缠。传家犹有业，应待子孙贤。
九日登郡城楼
作者：冯兰
朝代：明
体裁：七言律诗

白雁黄花满目秋，重阳寻上郡城楼。寒烟笼水溪桥暝，疏柳缘堤暮雨收。云里月明天外转，节中情景坐来幽。百年有几茱萸会，把酒高歌笑白头。
奉荅木斋病起见怀二十韵
作者：冯兰
朝代：明
体裁：古风

海气明曙霞，湖光渺秋昊。十月木未霜，枫林景逾好。疏疏篱下花，寂寂涧边草。閒居田事休，委巷人迹少。东瞻牛屯峰，秀矗云之表。种梅已成蹊，中搆一亭小。谢公有好怀，藉此以终老。佳辰纵嬉游，真境越清悄。倚酣或高歌，兴与秋空杳。一卧动逾月，予怀几昏晓。得诗知强健，顿纡肠九绕。古人慎养生，弭疾今须早。周爻重勿药，庄篇戒如槁。金兰久要义，岁寒愿相保。诗古意与长，三复开素抱。喜公眼增明，万象都了了。南斋冬日暄，遗编得幽讨。拟寻亭上盟，牵舟汝湖道。梅溪香欲浮，苔石净于扫。扶杖我能陪，公无笑潦倒。
白莲寺
作者：冯兰
朝代：明
体裁：七言律诗

我爱白莲僧好事，偶然开卷发深嗟。才如廷尉亦老吏，诗比醉翁真大家。方外禅心空去住，水西秋色半烟霞。芳期更卜明年夏，来看峰头十丈花。
行春桥串月歌
作者：冯兰
朝代：明

湖水清，湖月明，长虹耿耿从中横。下有十八洞天在，牟尼一串光晶莹。底事天公弄狡狯，明珠十斛波心倾。琼楼玉宇纷无数，三千世界琉璃成。天开异境谁消受，历劫共仰诗人名。诗人小筑烟霞窟，珊珊别具神仙骨。个中意味谁解得，为爱湖光兼爱月。君不见，百东坡，三李白，诗人化境何活泼。余生素有耽诗痴，瓣香拟向崇祠谒。
赠钟钦礼
作者：冯兰
朝代：明
体裁：七言律诗

一笑天颜岂偶然，清癯真似老神仙。更教归去应劳梦，何止呼来不上船。城市已无踪迹到，江山合有画图传。萧萧短发寒吹帽，载鹤西湖雪后天。
塔溪流月
作者：冯名望
朝代：明

古塔孤标碧水浔，流来月色出松阴。悠悠树杪如悬镜，泛泛波光似跃金。沙白不关霜露湿，溪清偏见广寒深。洲前无限光华好，何必庾楼足放吟。
钓鱼台
作者：冯名望
朝代：明

不是磻溪叟，何人把钓矶。仙凫依壑出，渔火带星归。万里迁臣逸，一竿隐吏稀。只今遗迹古，苔藓自生辉。
南禅宝塔
作者：冯善
朝代：明

七级浮屠势壮哉，千年高枕古城隈。丹甍碧瓦排云起，朱户雕栏倚汉开。十里传闻金铎响，半天飞下玉龙来。几回登览舒长啸，声逐清风落九垓。
太湖春涨
作者：冯善
朝代：明

震泽春深涨碧漪，静涵天影漾玻璃。遥增越峤千寻阔，顿减吴山数尺低。红泛落花通别浦，绿含芳草漫长堤。钓舟昨夜归来晚，没却渔矶路亦迷。
登泰山
作者：冯善
朝代：明
体裁：七言律诗

泰山山势郁巑岏，绝顶新晴向晚看。北阙回瞻云霭霭，中原遥望路漫漫。金坛日映千崖曙，石室风生五月寒。攀壁凭虚无尽处，峰头倒挂夕阳残。
月夜舟行
作者：冯嘉言
朝代：明
体裁：五言律诗

薄暝南川路，相携上钓舟。江风鸣远树，野水映危楼。浊酒高歌处，征帆古渡头。月明动幽兴，拟作五湖游。
往溠水夜宿官潭
作者：冯士淑
朝代：明
体裁：七言绝句

谁家灯火暗前村，旅馆空留一剑存。枕簟秋风眠未稳，疏钟带雨入黄昏。
洪山返照
作者：冯士淑
朝代：明
体裁：七言律诗

柴门寂寂对洪山，晓起看山到晚间。远树鸟栖樵子过，荒崖猿叫野僧还。湖光岚色连天薄，涧水溪云映日閒。天地旷然残照里，多情鹿豕共盘桓。
善卷
作者：冯大受
朝代：明
体裁：五言排律

问道寻无著，探奇到善卷。高名自尧世，古刹创唐年。柱有雷文在，亭因偃柏传。攀萝循磴仄，转径选幽偏。玉室疑留藏，金堂似昔缘。有山皆露骨，无地不飞泉。燎火深逾耿，悬崖滴欲穿。洞中垂玉乳，地底插青莲。䆗窱还藏壑，崆峒忽有天。会当餐石髓，莫漫学嵇仙。
回澜台
作者：冯大受
朝代：明
体裁：七言律诗

平芜漠漠水泓泓，目送烟霞万里清。小雨挟云归断岸，乱帆拂柳渡孤城。江衔睥睨寒星没，海近楼台霁色平。独立中流雄砥柱，令人俯仰寄深情。
回澜台八景 其一 天际帆樯
作者：冯大受
朝代：明
体裁：七言绝句

日落江门霁色开，拍天帆影入楼台。荻芦两岸秋风冷，疑是乘槎河汉来。
回澜台八景 其七 九峰爽气
作者：冯大受
朝代：明
体裁：七言绝句

突兀层台瞰远峰，半空晴插紫芙蓉。贪看爽气频登眺，不学松间报午钟。
回澜台八景 其三 秋水长天
作者：冯大受
朝代：明
体裁：七言绝句

一抹残霞澹远川，晴光隐隐下长天。欲知秋色饶何处，只在回澜落照前。
回澜台八景 其二 双桥彩虹
作者：冯大受
朝代：明
体裁：七言绝句

秋水盈盈迷落日，石桥两两挂长虹。隔江雨过千门晓，多少晴霞入望中。
回澜台八景 其五 绿野平畴
作者：冯大受
朝代：明
体裁：七言绝句

野岸暗侵云漠漠，水村寒意树苍苍。夜来若个随车雨，添得新禾几许长。
回澜台八景 其八 夕阳官渡
作者：冯大受
朝代：明
体裁：七言绝句

谷阳渡口是通津，花落莺啼正暮春。只恐风光留不住，青青杨柳送行人。
回澜台八景 其六 竹林晚风
作者：冯大受
朝代：明
体裁：七言绝句

落叶萧萧弄晚晖，香风时启竹间扉。閒来埽石焚香坐，幽鸟相亲不肯飞。
回澜台八景 其四 沧洲别墅
作者：冯大受
朝代：明
体裁：七言绝句

萧萧别馆雨馀初，满座清风一榻书。门外何人容载酒，问奇常过子云居。
夜雨舟中不寐
作者：冯大受
朝代：明
体裁：七言律诗

雨带秋风秋思生，孤舟旅泊梦难成。尽添玉漏今宵永，直把银河一夜倾。起坐不禁篷底湿，挑灯聊得烛花明。无端忽过天边雁，嘹呖愁闻三两声。
子夜四时歌·其一
作者：冯大受
朝代：明
体裁：乐府曲辞

看花东城隅，闻笑不闻唱。相逢游冶郎，逐逐走如浪。低头羞露娇，惜别转相向。
子夜四时歌·其三
作者：冯大受
朝代：明
体裁：乐府曲辞

郎住江水头，妾住江水尾。别恨正悠悠，泪滴梧桐雨。背窗一点灯，帘幕秋风起。
子夜四时歌·其二
作者：冯大受
朝代：明
体裁：乐府曲辞

江畔巧妆鲜，短棹发清沚。不愁水湿衣，素手攀莲子。香风正淡荡，罗袂轻轻举。
子夜四时歌·其四
作者：冯大受
朝代：明
体裁：乐府曲辞

岁晏悲风号，雪花琼楼满。寒枕夜如年，起坐珠帘捲。怅望长安道，不知郎近远。
客中九日
作者：冯大受
朝代：明
体裁：七言律诗

帝城佳节又重阳，聊为登临一望乡。万里高秋来爽气，千山寒碧洗浓妆。丹枫江上飘霜冷，黄菊尊前对酒芳。正忆茱萸兄弟会，忽惊归雁两三行。
寄衣曲
作者：冯大受
朝代：明
体裁：乐府曲辞

寄衣相忆不相见，殷勤只在手中线。妾意殷勤谁共论，一一抽针尽泪痕。泪痕点点湿不乾，幽缄寄与良人看，妾身隔断关山难。
寿皇甫司勋
作者：冯大受
朝代：明
体裁：古风

酌公金茎九霞之玉醴，献公霓裳五色之绯袍。赠公长房二龙之竹杖，啖公玄圃千年之灵桃。公能侣天倪，守天韬。黄山白岳饶胜致，银筝翠管环薛涛。一官不笑曼容拙，五言偏称长城高。左锦囊，右卢敖，酒中圣，诗中豪，先生之乐其陶陶。今年八十当一筹，筹添海屋长滔滔。
山中
作者：冯大受
朝代：明
体裁：六言诗

修篁未舒密叶，乔松复长新枝。投策林间晞发，磨厓石上题诗。
拟陶杂诗
作者：冯大受
朝代：明
体裁：古风

避俗非违世，聊以谢尘喧。吾自适吾适，焉知吾性偏。朝来爽气多，开窗对西山。浮云自卷舒，倦鸟亦复还。此意何人知，可与知者言。
武林山水
作者：冯大受
朝代：明
体裁：古风

十年梦作西湖游，今日还浮湖上舟。涌金门外横塘路，数里垂杨锁玉楼。楼前流水朝朝绿，湖光片片摇寒玉。风中不断藕花香，烟外微闻采菱曲。画船箫鼓载红妆，枫叶芦花映夕阳。孤山鹤去亭犹在，太守堤存柳半黄。岳王祠畔西陵路，夭矫长松不知数。青天昼接两云高，紫气夜通天竺雨。灵隐峰头月渐高，罗刹江边正暮潮。望穷匹练腾沧海，坐久天香落锦袍。江山万叠纷缭绕，烟光倏忽迷昏晓。默存恍在化人都，凭虚何必蓬莱岛。便欲移家住此间，浮槎载酒日看山。不应世谛犹相恋，愁绝题诗醉里还。
泰山绝顶逢钟明府
作者：冯大受
朝代：明
体裁：七言律诗

曙色朦胧帝女坛，雄风吹客布袍寒。五云忽睹双凫下，千里同将疋马看。白石青芝随地采，高山流水向谁弹。封中紫气常来往，蹑屐先登足大观。
登岱
作者：冯大受
朝代：明
体裁：五言律诗

直上中峰顶，方知泰岱尊。冈峦回地轴，星斗挂天门。孤嶂秦皇碣，清池玉女盆。仙人云外度，白鹤日飞翻。
秋日郊园
作者：冯大受
朝代：明
体裁：五言排律

景外郊园胜，芳原引兴长。高谈开曲宴，雅奏发清商。丛菊篱边色，芙蓉水面妆。荷衣辞故绿，柳带变初黄。晚照莓苔径，秋阴薜荔墙。泉声经竹坞，霞彩散林塘。踞石呼毛颍，临流泛羽觞。文人骋妙说，飞翰即成章。
秋水
作者：冯大受
朝代：明
体裁：七言律诗

气爽高秋天地清，方诸应候百川平。寒摇梦泽流云影，冷浸潇湘夜月明。一色混涵连碧落，三山浩渺接蓬瀛。那堪极目蒹葭外，忽漫怀人感自生。
端州七里岩
作者：冯大受
朝代：明
体裁：七言排律

紫阳灵隐原标胜，石室崧台更吐奇。不是乾坤偏纵此，何由山水得兼之。山开叠叠百重嶂，水作汪汪千顷陂。乍讶蓬莱环弱水，恍疑玄圃在瑶池。飘摇羽盖虹梁度，张列屏风锦绣帷。月榭风亭时点缀，琳宫梵阁互参差。云迷岭际疑中断，影落波心尽倒垂。古壁曳霞惊绚烂，华林错绮竞葳蕤。平临日月天门迩，俯听风雷洞壑欹。澄镜甘泉如玉液，叠花垂乳似琼脂。斜穿窈窕莲花洞，乱挺峥嵘琪树枝。云拥石龛成佛座，螺旋穴窍出岩陲。清虚非复人间世，静僻浑如太古时。醉石华轩宜对酒，烂柯仙局好敲棋。朝阳云雾争吞吐，天柱峰峦竞崄巇。星渚垂虹萦玉蝀，阆风夕照漾清漪。阿坡岩畔观泉涌，泛斗亭边作水嬉。隔岸蒹葭飞白鹭，绕堤杨柳听黄鹂。湖光云影相摩荡，密树层崖互蔽亏。幽并瓯江双雁荡，秀分蜀道一峨嵋。须知造化能融结，讵假人工巧劂剞。一日阴情多变态，四时花月总相宜。吾生最有烟霞癖，到此顿令心志移。好景难逢须记取，卧游披此亦神怡。
竹素园诗·其一
作者：冯大受
朝代：明
体裁：五言律诗

城隅饶绿野，况复傍沧洲。碧树藏朱阁，澄潭下白鸥。入林但嵇阮，开径只羊求。不恋区中赏，真同汗漫游。
竹素园诗·其三
作者：冯大受
朝代：明
体裁：五言律诗

别院仙台古，吾斋相与邻。丹砂馀大药，花木秘长春。插架书连屋，巢松鹤近人。庭前有高树，八百颂庄椿。
竹素园诗·其二
作者：冯大受
朝代：明
体裁：五言律诗

曲径逶迤转，山亭石路斜。连冈皆是竹，无地不栽花。堤柳萦如织，溪桃烂若霞。寻渔到西堰，僻静似山家。
艳歌行
作者：冯大受
朝代：明
体裁：乐府曲辞

绮窗时时开，柳阴拂青楼。陌上谁家子，踟蹰不自由。含思理瑶琴，延望清宵月。冷冷弹未终，沈吟愁欲绝。芳颜如桃李，步摇何垂垂。独立起长叹，长叹却为谁。
金陵游乐三首·其一
作者：冯大受
朝代：明
体裁：六言诗

燕子矶边月皎，牛头山顶云开。太平堤上走马，莫愁湖畔衔杯。
金陵游乐三首·其三
作者：冯大受
朝代：明
体裁：六言诗

散步曾经邀笛，寻幽自爱栖霞。公子西园高会，佳人南国繁华。
金陵游乐三首·其二
作者：冯大受
朝代：明
体裁：六言诗

载月秦淮渡口，看云钟阜山头。题遍南朝古寺，醉杀十里红楼。
题王恒叔园居十咏 其一 夕阳坞
作者：冯大受
朝代：明
体裁：五言绝句

科头不见人，茶烟逗深竹。击石歌天风，落日在松屋。
题王恒叔园居十咏 其三 卧云坪
作者：冯大受
朝代：明
体裁：五言绝句

虽多泉石心，莫共老龙住。愿以傅岩云，化作商家雨。
题王恒叔园居十咏 其二 先月墩
作者：冯大受
朝代：明
体裁：五言绝句

寒潭明似镜，秋半净于扫。携酒荡兰桡，月出林端早。
题王恒叔园居十咏 其四 梧阴
作者：冯大受
朝代：明
体裁：五言绝句

庭际绿成阴，尽是梧桐影。徙倚月当空，夜深花露冷。
塔山晓霁
作者：冯奕垣
朝代：明
体裁：七言律诗

古刹依泉影更清，一天松露滴圆明。疏钟静梵消残雨，初日高林散远晴。鱼鸟总闻僧饭聚，草花无异佛香生。下方頫见天涯路，无数舟车趁晓行。
寿同年史傅霖祖母
作者：冯奕垣
朝代：明

少年才子似君稀，看柳燕关走马迟。衔命自今迎相去，陈情兼慰报刘私。香飘桂馥凌萱草，露滴金浆湛玉卮。温国推崇知不远，会看鸾诰下龙池。
思乡
作者：冯奕垣
朝代：明

细雨轩窗湿，微风枕簟凉。梦魂不知远，夜夜到家乡。为客燕山久，婆娑两鬓斑。呼童问耕事，错认是乡关。
思乡·其一
作者：冯奕垣
朝代：明

细雨轩窗湿，微风枕簟凉。梦魂不知远，夜夜到家乡。
思乡·其二
作者：冯奕垣
朝代：明

为客燕山久，婆娑两鬓斑。呼童问耕事，错认是乡关。
游花石岩
作者：冯奕垣
朝代：明
体裁：五言律诗

古峒留花石，探奇入峒隈。幽岩攲古木，游屐破苍苔。天马凌空去，莲花入眺来。振衣饶一啸，疑是到蓬莱。
登高怀古
作者：冯奕垣
朝代：明

九月九日西山爽，都门车马纷来往。白玉装轮流水飞，黄金作勒游龙上。帝京佳节异寻常，山间满目生辉光。峰头锦绮千层绚，坞里笙歌百道杨。五侯七贵竞繁华，步障行庖处处誇。不分开襟听觱栗，愿言停斝奏琵琶。日拥扶桑翠黛新，行人藉藉动芳尘。登山一望中原色，万里苍茫倍怆神。空传雄迈称宣武，莫叹爽鸠真乐土。风前落帽是何人，花下白衣贤地主。沧海桑田那可纪，紫萸黄菊年年事。斗酒相倾自古今，牛山何必多挥涕。
皇太子初出文华门百官笺贺
作者：冯奕垣
朝代：明

曙色金门晓，晴熏玉烛和。星从前晃耀，海自幻澄波。花簇黄麾仗，风清白玉珂。瑶枝佳气护，苍竹瑞烟过。望阙三山迩，瞻云五色多。敬承开夏社，闻望并卷阿。剑佩千官拥，衣冠万国罗。大明新日月，孔固旧山河。方内均推戴，神灵总护呵。璇源流泽远，同咏太平歌。
送瑞石张太史使梁
作者：冯奕垣
朝代：明

朝趋载笔侍长杨，夕捧天书出建章。正睹储星天际耀，还瞻宸渥日边翔。川原半绕函关道，驿路遥临紫塞傍。到日诸侯应授简，马卿词赋已游梁。
送都谏夏子阳使琉球
作者：冯奕垣
朝代：明

朝趋簪笔谒长杨，夕捧天书到越裳。万里星槎劳汉使，百年王享奉商常。中原山色随行旆，远岛蛮烟迥画墙。知是波涛炎海静，一天明月照归航。
长至朝天宫习仪
作者：冯奕垣
朝代：明

阳回黍谷琯葭飞，一线昭阳日影迟。天子万年新玉历，汉宫千载旧朝仪。寒云钟漏因风落，辇道旌旗向晓披。此日宸旒欣拜舞，年年长献未央诗。
过宗球李亲故居有感
作者：冯安叔
朝代：明

麋鹿春游室半残，离离荒草不堪观。也常入梦喉先咽，不为谈梅心亦酸。已远仙踪无可吊，未亡人泪岂曾乾。知君故是乡中善，长伴青松作祭坛。
荆王太子墓
作者：冯宣
朝代：明

万里南迁国亦亡，碧山埋恨海天长。何殊青冢居胡朔，无异怀王落瘴乡。仙鹤泪残辽月暗，杜鹃啼破蜀城荒。当年太子坟前路，多少行人为感伤。
怨
作者：冯小青
朝代：明

新妆竟与画图争，知是昭阳第几名？
瘦影自临春水照，卿须怜我我怜卿。
无题
作者：冯小青
朝代：明

冷雨幽窗不可听，挑灯闲看牡丹亭。人间亦有痴于我，岂独伤心是小青！
三月山庄
作者：冯应奎
朝代：明
体裁：五言律诗

春尽游情倦，幽居傍水村。草腥多鹤迹，地僻少人言。雨过天逾碧，云生石有痕。山中何所事，麋鹿共朝昏。
书怀
作者：冯应奎
朝代：明
体裁：七言律诗

风尘今巳脱征衣，无复登车问路岐。一领青袍惭客久，满簪白发叹归迟。凫鸥溪上閒成侣，鸡犬山中爱畜雌。老我多情随杖履，小囊收拾百篇诗。
冬夜读书闻鸡
作者：冯应奎
朝代：明
体裁：七言律诗

潦倒无能愧此生，读书翻觉负农耕。山家酒熟聊三杓，野店鸡醒肯再鸣。童子得时争射利，老夫失意浪成名。试看荒冢繁华尽，衰草寒烟亦可惊。
初冬从父老饮村酒有作
作者：冯应奎
朝代：明
体裁：七言律诗

父老欢歌共举觞，田功已毕蚤输粮。野花开处冬无雪，山果红时夜有霜。世际太平人重礼，时将寒冱水成梁。年来巳入桑榆境，扶醉何妨到夕阳。